XIX. Sebastiane Saria – Premios Sebastiane\nPremios Sebastiane201819 Premios Sebastiane, Albertina Carri, Ana Galizia, El Ángel, Enigma, Girl, Gustavo Sánchez, I Hate New York, Igancio Juricic, Inconfissôes, Las Herederas, Las hijas del fuego, Luis Ortega, Lukas Dhont, Marcelo Martinessi, Marilyn, Martín Rodríguez Redondo, PREMIO SEBASTIANE, premio sebastiane 2018Deja un comentario\nZazpi film izango dira XIX. Sebastiane saria lortzeko hautagai\nDatorren irailaren 28an, Gehitu elkarteak 2018ko Sebastiane saria emango dio LGTBI kolektiboaren errealitateak, askatasunak eta aurrerabide sozialak hobekien islatzen dituen Donostia Zinemaldiko ekoizpen zinematografikoari. Sariak 19. urte betetzen ditu aurten, eta 66. Zinemaldiko Horizontes Latinos, Perlak, Zabaltegi-Tabakalera eta Made in Spain sailetan aukeratutako zazpi hautagairen artean bat sarituko du. Film labur batek lehiaketaz kanpo parte hartuko du.\nEra berean, LGTBI tematikari buruzko Latinoamerikako film onenaren 2018ko Sebastiane Latino sariaren irabazlea proiektatuko da Horizontes Latinos sailari hasiera emateko. Marcelo Martinessi zuzendariaren Las herederas filma (Paraguai, Alemania, Brasil, Uruguai, Norvegia, Frantzia) izan da sariduna.\nGehitu elkarteak eta Sebastiane saria ematen duen epaimahaiak azpimarratu nahi dute, horrez gain, 8 herrialdetako 13 zinema-jaialdik parte hartuko dutela Iberoamerikako LGTBI Zinema Jaialdien 4. Topaketan. Irailaren 24tik 26ra egingo da topaketa, Donostia Zinemaldiarekin eta Acción Cultural Española (AC/E) elkartearekin lankidetzan, PICE Espainiar Kultura Nazioartekotzeko Programaren bitartez, eta zubiak eraikitzea eta hausnartzeko eta elkartzeko gune bat izatea da helburua.\nAipatu behar da, halaber, aurtengo aukeran presentzia nabarmena duela Latinoamerikako zinemak, 2018ko LGTBI zinemagintzan ekoizpen latinoek izandako nagusitasunaren erakusgarri.\nARGENTINA – ESPAINIA\nHamazazpi urteko Carlitos gazteak zinema-izar baten ospea, ile-hori kizkurra eta ume-aurpegia ditu. Txikitan besteren gauzak gutiziatzen zituen, baina egiaz nerabe goiztiar zenean azaleratu zen haren benetako bokazioa: lapurra izatea. Eskola berrian Ramón ezagutzen duenean, berehala xarmatuta geratuko da Carlitos eta haren arreta erakartzeko harrokeriatan hasiko da. Elkarrekin, aurkikuntza, amodio eta krimenezko bidaia bati ekingo diote. Sarraskia bortizkeriaren ausazko ondorio bat da, besterik gabe, eta areagotuz joango da azkenean Carlitos atxilotzen duten arte. Aingeru-itxura duenez, «Heriotzaren aingeru» izena jarriko dio prentsak Carlitosi. Ederra izateagatik arreta handia jaso, eta gauetik goizera ospetsu bihurtuko da. Guztira, berrogei lapurreta baino gehiago eta hamaika hilketa egin zituela uste da. Gaur egun, berrogeita bost urte baino gehiago daramatza Carlos Robledo Puch espetxean eta Argentinako historian preso denbora gehien eman duen atxiloa da.\nBELGIKA – HERBEHEREAK\nPARAGUAI – ALEMANIA – BRASIL – URUGUAI – NORVEGIA – FRANTZIA\nAsunción, Paraguai. Chela eta Chiquitaren arteko bikote-harremana hondatzen ari da. Batez ere, haien egoera ekonomiko zailari aurre egiteko oinordekotzan jasotako ondasunak saltzen hasi zirenetik. Chiquita, bien artean dinamikoena, iruzurra leporaturik espetxeratzen dutenean, Chelak bertan behera utzi beharko du burges txikiaren bizitza erosoa eta, bere automobila erabilita, andre zahar batzuentzako taxi-zerbitzu bat jarriko du martxan. Ustekabean Angy ezagutuko du, bere bezero baten alaba, bera baino emakume gazteagoa eta oso irekia. Bat-bateko lanarekin batera, harreman berri horrek eragin sakona izango du Chelaren bizitzan eta barne-iraultza piztuko dio.\nARGENTINA – TXILE\nMarcosek, hamazazpi urteko laborantzako behargin batek, etsai-giro batean topatuko du bere sexualitatea. Herriko nerabe batzuek «Marilyn» goitizena jarriko diote, eta desioaren eta bereizkeriaren jomuga bihurtuko da. Marcos egunetik egunera itoago sentituko da.\nNew York, 2007-2017. Hamarkada batez, etxeko kamera batekin soilik eta gidoirik gabe filmatuz, Amanda Leporeren, Chloe Dzubilloren, Sophia Lamarren eta T De Longen barru-barruko bizitzan sartuko da zuzendaria. Underground azpikulturako lau emakume artista eta aktibista transgenero horien lekukotzek, apurka-apurka, agerira ekarriko dute haien nortasunak eratu eta haien bizitzak eraldatu zituen iragana –batzuetan dramatikoa, beti liluragarria eta erabat apartekoa–, zatika. Haien hitzen, beldurren eta itxaropenen bidez, kanpo-ikuspegia izatetik haien patuetan emozionalki inplikatuta egotera igaroko dira ikusleak.\nBRASIL (22 min)\nLuiz Roberto Galizia pertsonaia garrantzitsua izan zen 70eko eta 80ko hamarkadetako antzerkigintzan. Nire osaba ere izan zen, baina ez nuen ezagutu.


�Ipar Euskal Herriak eredu jakobinoa baztertu eta autonomia behar du� - GARA\n«Euskal Herria behatu eta entzutea ez da aski; onartua eta errespetatua izan behar du» adierazi zuten irmoki, atzo Baionan, autonomiaren eskakizuna plazaratzeko bildutako abertzale talde batek.\nBerrikitan Hautetsien Kontseilu eta Garapen Kontseiluko ordezkaritzak Balladur batzordearekin Parisen bildu ostean, Jean-Jacques Lasserre presidentearen adierazpenen harira egin zuten aldarrikapen hori taldearen izenean mintzatu ziren Battit Amestoik, Haizpea Abrisketak eta Mattin Etxeparek.\nTokiko erakundetzearen erreforma aztertzen ari den batzordearen gogoeta eta proposamenek «ondorio eta arrisku han- diak» ekar ditzakete haien esanetan: «Besteren artean, egun dauden egitura eta aintzatespen apurrak -aipatutako kontseiluak, Lurralde Hitzarmena- itzaltzea. Baina, arrisku handiena erreformaren beraren helburua da, hots, zentralismoaren azkartzea. Hori, jakina, ez da ona Ipar Euskal Herriarentzat».\nEztabaida hain garrantzitsua izaki ere, «soilik aditu eta hautetsi gutxi batzuen artean» ematen ari dela salatu zuten: «Eztabaida hori ireki, plazaratu egin behar da parte hartu nahi duen orok hitza izan dezan».\nHori da, hain zuzen, Lapurdi, Nafarroa Beherea eta Zuberoaren geroaz kezkatuta, «lurraldeon aitortza bermatu eta eskumen aski izango dituen aintza- tespen instituzionala ezinbestekoa» dela deritzon taldearen helburu nagusia.\n«Marko berri hori gauzatzeko autonomia estatusaren onarpena» behar dela sinetsita, eztabaida gizarteratzea dute xede. Horren karietara, taldearen gogoeta jasotzen duen agiria plazaratu dute.\n«Aspaldi hiru lurraldeen egoera larriaz egin zen diagnostikoak bere horretan» segitzen duela nabarmendu zuten. Estatuak azken urteotan garatutako politikek ez diete, beren ustez, «Ipar Euskal Herriko premiei irtenbiderik eman».\nAreago, azken Lurralde Hitzarmena sinatu zenetik, bertako egiturak (Ofizialen Ganbera, Industria Ganbera, Gizarte Asegurantza Ursaff eta familia laguntzetako CAF...) «desagertzen eta zentralizatzen ari dira eta, bitartean, argi azaltzen da `Euskal Herria 2020' eta antzeko prozedurek ez dutela inolako erabakitze-ahalmenik, AHT linea berriaren proiektuaren inposaketa da azken adibidea» esan zuten abertzale hauek.\nLurralde antolaketarako «estrategikoak» diren ahalak eskuratzeak, beraz, «berebiziko garrantzia» du beraien ustez.\nBada, halere, Parisek begi onez ikusten ez duen beste zerbait: «Estatu frantsesak jakin badaki nazio bat garela, baina ez du onartu nahi eta jarrera atzerakoia mantentzen du nazio-identitateekiko. Bi mende dituen eredu jakobino hori baztertzeko garaia da», adierazi zuten Sarkozy presidenteari eta Fillon Lehen ministroari zuzenduz.\nXXI. mendeko antolamendu irizpideak oso bestelakoak behar dute izan, haien ustez: «Deszentralizazioan, subsidiario izaeran eta demokrazia parte-har- tzailean oinarritutako lurralde antolamendua abian jartzeko ordua da. Horrek izen bat du: autonomia».\nErreformak instituzio berezi bat sortzea ekarri beharko lukeela esan du Lasserrek. Hori autonomia eskariarekin bat datorrelakoan, «ongi etorri gurera», erantzun diote.


2016ko otsailaren 12a | Ordua Euskal Herrian Genero indarkeria\nGizarteaGeneroaGenero indarkeria Genero indarkeria\nAngela Davis: 'Justizia modu berriak ikusarazi behar ditugu, biolentzia gutxiagoko gizartea eraikitzeko'\tMalen Aldalur\tBilboko Bidebarrieta liburutegian izan da otsailaren 5ean Angela Davis ekintzaile afro-amerikarra Gite-Ipes Gizarte Ikerketarako Talde Eragileak antolatutako “Kartzela kalera! Emakumea eta kartzela” jardunaldien baitan. Gai horretatik abiatuta, terrorismoa, kapitalismoa, arraza zein beste zenbait kontu izan ditu hizpide. Arnaldo Otegi eta gainerako preso politikoekiko elkartasuna adieraziz hasi du hitz-hartzea.\nEraso sexisten kontrako kanpaina abiatu du Gora Iru�eak\tEuskalerria irratia\tJaiak aske, gozamenez bete lelopean otsailetik uztailera bitarte hitzaldi edota ikastaro bat eskainiko dute hilero, "heteropatriarkatuak eguneroko harremanetan duen eragina" landuko dute.\n| Euskal gatazkaren konponbidea\nEmakumeentzako bakea noizko?\tDanele Sarriugarte\t90 lagun inguru Iruñeko Katakraken, Emagin elkarteak antolatutako Hau ez da gure bakea eskola feministan. Helburua: Euskal Herriko gatazka politiko-armatuaren irakurketa feminista egitea. Galderetako bat: Bake prozesua burura eramanda, emakumeok hilko, bortxatuko, mespretxatuko ote gaituzte oraindik ere, euskal gizarte normalizatuan?\nCUPeko emakumeek irainak eta arbuio matxistak salatu dituzte\tOnintza Irureta Azkune\tIruzkinik ez\nElkarretaratze isilak Gasteizen, leihotik botatako haurraren heriotza salatzeko\tArabako Alea\tAsteazken eguerdian Udalak eta Aldundiak elkarretaratze isilak egin dituzte, eta udalbatzak, Batzar Nagusiek eta Eusko Jaurlaritzak erasoa gaitzesteko adierazpenak egin dituzte.\nGure emakumeak bortxatzera datoz\tOnintza Irureta Azkune\t2 iruzkin\nAbasolo �emakumeentzako mehatxua� dela salatu du Durangoko mugimendu feministak\tE�aut Agirrebengoa Apaolaza\tKontzentrazioa eta prentsaurrekoa egin ditu mugimendu feministak asteazkenean, Durangoko Auzitegi aurrean. Hilaren 17an Paul Abasolok salaketa jarri zuen Durangoko Plataforma Feministako kide baten aurka. Prentsaurrekoan prozesu judiziala eteteko eskatu dute, Abasolo “emakumeentzako mehatxua” dela salatzearekin batera.\nPaul Abasolok Durangoko mugimendu feministako kide bat salatu du\tAnboto\tPlataforma Feministak sare sozialen bidez jakinarazi du Paul Abasolok feminista bat salatu duela epaitegian. Abasolori hiru urte eta erdiko kartzela zigorra ezarri zioten sexu erasoengatik, baina Espainiar Gobernuak indultua eman zion 2011n.\nZergatik da astakeria Ciudadanosen Lege aldaketa proposamena\tOnintza Irureta Azkune\tNola arrazoitu du alderdiak gizon erasotzaileari zigor astungarria kendu nahi izatea? Ez da gauza bera senarrak emazteari “hilko zaitut!” esatea, edo alderantziz.\n'Seinaleak II' komikia, genero-indarkeria saihesteko erizainentzako tresna berria\tJon Torner Zabala\tIruzkinik ez\nHerritarrak kalera atera dira emakumeen aurkako indarkeria matxista gaitzestera\tTopatu.eus\tEzezko borobilarekin gaitzetsi dute indarkeria matxista emakumeen aurkako indarkeriaren kontrako nazioarteko egunean. Mobilizazioetan “inon, inori eta inoiz" ez dutela eraso sexistarik onartuko aldarrikatu eta argi adierazi dute: "Hau ez da gure bakea".\n| Azaroak 25\nGenero indarkeriaren kontrako mobilizazioen afixa bilduma egin du Bilgune Feministak\tARGIA\tAzaroaren 25ean Genero Indarkeriaren Aurkako Egunean makina bat mobilizazio eta ekitaldi egingo dituzte Euskal Herriko hainbat eta hainbat txokotan.\nGenero indarkeria onartezina, tratu txar psikologikoak ez hainbeste\tARGIA\tEAEko biztanleen %96k uste du onartezina dela gizon batek bere bikotekidea edo bikotekide ohia indarkeriaz tratatzea. Tratu txar psikologikoak larritzat dituzten biztanle portzentajea dezentez murritzagoa da.\nGora feminaziak!\tMikel Garcia Idiakez\tIruzkin bat\nMaitasun erromantikoaren gezurrari –menpekotasunari, laranja erdi izateari, harreman toxikoei– ostikoa eman dieten emakumeak; emakume jaio izate hutsagatik zama gehigarririk ametitzen ez dutenak...\nHau ez da gure bakea\tEuskal Herriko Bilgune Feminista\tHala diote, normalizazio prozesua bizi dugula Euskal Herrian. Patriarkatuaren funtzionamendu “baketsua” alegia? Bakea, ez da soilik indarkeria jakin baten eza, eta bistan da. Emakumeok ez baikara “bakean” bizi, ez behintzat emakumeon kontrako indarkeria normaltzat duen bake egoera neutralizatu honetan: zeinetan, emakumeon aurkako gutxiespenak, irainak, gustukoak ez diren txisteak, kolpeak, prekarietate eta muturreko pobrezia egoerak, etab eguneroko errealitate diren.\nSexu erasoak salatu dituzte Zorrotzan eta Bara�ainen\tE�aut Agirrebengoa Apaolaza\tBi eraso sexista izan dira iragan berri den asteburuan. Emakume bati lapurreta egiten eta bortxatzen saiatu zen gizon bat ostiralean Bilboko Zorrotza auzoan. Ondoren, larunbatetik iganderako gauean, gazte batek bere bikotekideari fisikoki eraso egin zion Barañainen.\nMaskulinitateak emakumeak hiltzen ditu\tMikel Garcia Idiakez\t2 iruzkin\nMaskulinitate eredu nagusiak gizon boteretsuak ditu erreferente, eta boteretsuak uste du zapalduta, kontrolpean eta menpeko izan dezakeela albokoa.\n| Nafarroa Oinezeko sexu-erasoa\nBaztanek emakumeenganako indarkeria oro gaitzetsi du\tEuskalerria irratia\tNafarroa Oinezen izandako sexu erasoa errefusatu eta gaitzetsi dute Baztan bailarako herritarrek elkarretaratze jendetsu batean.\nAdingabeen fiskaltza ikerketen emaitzen zain ARGIA\tNoticias de Gipuzkoa egunkariaren arabera, Fiskaltzak kontraesanak aurkitu ditu Nafarroa Oinezen sexu erasoa salatu zuen neskaren eta ustezko erasotzailearen ahotan. Ikerketen emaitzen zain dago orain.\nNafarroa Oinezeko sexu erasoagatik adin txikiko bat inputatu dute\tARGIA\tAdingabeak fiskaltzan deklaratu du eta aske utzi dute Berria egunkariak jakinarazi duenez. Sexu erasoa salatzeko bilkura egingo da urriaren 21ean, Elizondon, 19:00etan.\nGenero indarkeria leporatuta, beste bi gazte atxilotuta Gasteizen\tIgor Goikolea\tIruzkinik ez\nDatuak aurrean, jarrai dezagun esaten “que culo” edo “que haces tan sola” esatea ez denik eraso bat. Edo feministek arazoak sortzen dituztela edo “Gasteizko jaiak ia-ia bertan behera geratu dira, feministen erruz”.\nV. Emakumeen Mundu Martxa ere beharko da\tOnintza Irureta Azkune\tIruzkinik ez\nTetatinak eta autodefentsa Zuri�e Rodriguez\t56 egun ostean gaur Emakumeen Mundu Martxa Gasteizera sartuko da. Ez! Ez, dira 56 egun soilik igaro Kurdistanen Mundu Martxari hasiera eman zitzaionetik; ordutik 210 egun pasa dira. Ez! Gaur 56 egun dira Gasteizko Andra Mari Zuriko jaietan feministek egindako ekintza historiko hartatik.\nLehen lerroko eskaera: emakumeen aurkako indarkeria gehiagorik ez!\tBego�a Zabala\tEmakumeen Mundu Martxa Iruñera iritsiko da gaur, hain justu irailaren 28an, mundu mailan abortu libre eta doakoa eskatzen dugun egunean. Aldarrikapen horrek indar ikaragarria hartuko du: “Abortua eskubidea da eta ez delitua”, izango da konsigna nagusia. Bereziki neska gazteei jarri dieten oztopoa salatu nahi dugu, aitaren edo amaren baimena beharko baitute haurdunaldia bertan behera uzteko.\nDo�a Sebastiana\tJune Fernandez\tDoña Sebastianak 63 urte ditu eta Chichicastenangoko (Guatemala) herrixka batean bizi da. Ez du irakurtzen ez eta idazten ikasi ere, baina lan ugari egiten ditu: medikua, psikologoa, abokatua... Emakumeak defendatzea da bere eginbehar eta bokazio nagusia. Bizitza gogorra izan du, berak... Genero indarkeria\nUdako jaietako kanpaina: erasoak ez dira mugimendu feministaren kezka soilik\tOnintza Irureta Azkune\tIruzkinik ez\nEzin esan uda ona izan denik, eraso kopurua ikusita. Gaur egun ordea, ez da mugimendu feminista kezka duen bakarra, jai batzordeak, hedabideak, erakunde publikoak, eta herritarrak, kontzientzia hartzen ari dira.\n'Women in Black' ekimena egin dute indarkeria matxista gaitzesteko\tGarazi Zabaleta\tEuskal Herriko nahiz Espainiako Estatuko 13 hiritan ekimen bateratua egin dute asteazkenean: Women in Black. Udako bi hilabete eta erdian estatuan 34 emakume erail dituztela salatu dute.\nLotsa, kulpa\tMalen Aldalur\tKlitto! atari digitala\tOrain gutxi lagun bati gertatutakoa kontatuko dizuet; amorrutik, lagunaren ezinegona erraietan iltzaturik. Euskal Herriko kostaldeko herri txiki batean gertatu zen, non, denak diren ezagun, non, ez diren inoiz kanpoan gertatzen diren basakeriak gertatzen. Denak bizilagun izatearen babesean, eta astegun buruzurian eguzkia hartzen bertan egoten den jende kopuru urria aintzat harturik, lasai erantzi zituen lagunak titiak estaltzen zizkion bikiniaren goi aldea.\nSexu erasoen kontrako bilkura egin dute Bilboko Konpartsek\tARGIA\tBilboko jaietan emakume bat jipoitua izan zela salatzeko eta “jai gune seguru eta erasoz askea” aldarrikatzeko bilkura egin dute konpartsek.\nEstatu krimenak salatzeagatik bost persona hil dituzte Mexikon\tMartin Mendizabal Garai\tMexikoko Hiritik gertu bost pertsona hilik aurkitu dituzte. Tartean Ruben Espinosa kazetari eta argazkilaria, eta Nadia Vera antropologoa. Uztailaren 31an aurkitu zituzten Colonia Narvarten – Mexiko Hiritik gertu – eta denek tortura zantzuak zituzten.\n2015-11-25\t| Genero indarkeria\nHala Bedi\tGasteizko Goianeko Auzodance Taldea, Koldo Mitxelenako Dantza Garaikide Taldea, Gasteizko Plataforma Feminista eta HalaBideok elkarlanean egindako lana Emakumeen kontrako indarkeriaren aurkako egunaren harira.\n2015-10-28\t| Genero indarkeria\nHamaika Telebista\tIndarkeria estrukturalaz, medioen paperaz, berdintasunaren aldeko borrokan gizonek duten rolaz... Udan, Beldurra lekuz aldatuko dugu lelopean izandako manifestazioek sortutako eztabaidaz ere galdetu diote Ertzak saioan mugimendu feministako hainbat kideri: Kattalin Miner, Idoia Arraiza, Izaskun... 2015-05-22\t| Genero indarkeria\nEtxeko langileen hiru laurdenek 60 ordutik gorako lanaldiak ditu\nEraso sexisten kontrako kanpaina abiatu du Gora Iru�eak\nGoizean ibuprofenoa, eguerdian trankimazin, eta gauean lokartzekoa


Birus desinformatiboa - - Aiaraldea.eus\nEneko Gastaka Urruela 2020-05-28 06:00\nJada hilabeteetan zenbatzen dugun azkenaldi honek erabat eragin ditu gure bizitzak. Eta ez bakarrik nazioarte osoa hankaz gora jarri duen birusaren ondorioz. Egunero aurki ditzakegu egunkari eta komunikabideetan aipamena merezi duten titularrak. Autore ugarik jorratu dute jada internet eta sare sozialen eraginez ematen den desinformazio andana, eta birus honen garaian, konfinamendutik “normaltasun berria” delakoranzko bide honetan, badirudi fenomenoak bultzada garrantzitsua izan duela.\nEta nazioarteko fenomenoa denak, Espainian badu bere isla ere. OK Diario, Javier Negre eta halako pertsonaiak bazeuden hau guztia gertatu aurretik. Baina orduan faxistak Espainiako Kongresura iritsi ziren. Eta horren ostean, euren gustukoa ez den gobernu baten osaketak eman zion amaiera urtetako blokeo instituzionalari. Eta hori gutxi balitz, antzeko aurrekaririk gabeko krisi erraldoi bati aurre egiteko ardura hartu behar izan du gobernu horrek. Nahasketa konplexu horrek aurretik lotsatiago zegoen eskuin muturrari adorea eman dio, eta euren burua kazetaritzat agertzen dutenen irudimena ere piztu egin du. Eta gezurrak argitaratzeari ekin diote. Eta hori oso arma arriskutsu bihurtu daiteke. Espainiako alderdi nagusien ordezkariek egindako deklarazio bihurtu daiteke, adibidez. Guardia Zibilak Espainiako Gobernuaren kontrako epaiketa batean aurkeztutako informe bihurtu daiteke, adibidez.\nEta beldur gehien ematen duena ez da hori, analisi eta albisteen kontraste minimo batekin, egiaren bilaketa minimo batekin konpondu baitaiteke. Beldur gehien ematen duena da askotan (gehiegitan) bilaketa eta analisi horrek sare sozialetan presentzia minimo bat duela. Eta Lurra laua dela defendatzen dutenen edota txertoen kontra daudenen parean, ahots ozenena gezur horien bozeramaileek izaten dutela. Faxismoa eta desinformazioa badira ere kontuan hartzeko moduko birusak.


Begiratu ordezko pachinko saloi Xintai erritmoa\nトップページ ＞ 言語 ＞ バスク語 ＞ Begiratu ordezko pachinko saloi Xintai erritmoa\nBehin Bazen pachinko saloi batean aldi ekitaldi handi bat ordezko Xintai mintzo bezalakoa da, zer behin buruz erritmoan egin zen hilabetearen hilabete batzuk, bat edo bat ere izan zen. Gaur egun, ordena bezeroak erakartzeko ere ez du gertakari garrantzitsua den aldaketa da, baina maiz ditu maiz nahikoa ez den aldean bihurtu. Halaber, bada bat goizeko araudiak hartu zuen, baina erritmoa ordezko Xintai, gune baldintzak eta bezero oinarria, burutzeko izango enpresa pachinko baldintzak arabera.\nkokapena baldintza Mintzamena, pachinko du pachinko saloi eta hiriaren erdigunean area geltokiaren aurrean saloi, Xintai ordezko burutu dira astean. Horren arrazoia da, hau hiriaren erdigunean area eta geltoki aurrean, planteatu duzun da lehiaketa hori pachinko gelak biltzen dira ditu bortizki bihurtzeko joera. Xintai, ordena bezeroak erakartzeko balorea oso garrantzitsua bihurtu da.\npachinko saloi auzoan dago, kantitate handietan herri-ereduak sarrera, erorikoak egoera saihestezina dela askoz martxan izango. Egoera saihesteko asmoz, zenbaki baliokidea sartuz auzoan dendak sarrera kopuruaren aurka egon da fabrikatzaile informazioa joan got. pachinko erdiguneko saloi batean, hala nola, taktikak egin dira astean behin, I ordezko Xintai erritmoa gero eta bizkor bihurtu da.\nHala ere, pachinko makina bat per yen ehunka mila izango da. Xintai trukatu ahal izateko, gastu handia hartzen du. sartu duzu azkar Behin 10 unitateak, yena milioika unitate bat bilakatuko da.\nda, Izan ere, jokoan etortzen diren gastuak astero bezala, eta amortizazio eta amortizazio, ordena errenta gehiago handitu, itzulpena dela berreskuratzeko duin bat izan behar da. Pachinko saloi, besteak beste, kate azalera gisa asko, baina ez hainbeste radical berreskuratzeko, finantza boterea da larria pachinko gelak, gehiago pachinko gelak jarri Xintai asko dago ez duela mugitu berreskuratu zen egun batzuk ordezko ondoren bada, ez da ere kasu bat non eragiketa egingo irabaziak hartu aurretik erori.\ngain, pachinko saloi fabrikatzaile, kontzentratuta gehienetan in Tokyo aldameneko prefekturak Duzu. pachinko hiriaren erdian saloi baten kasuan, ez da fluxua bezeroak azkarra da, ez duzu zure behartu Xintai baldintza erosi dituzte uniforme asko lortu. Aitzitik aldiriko denda baten kasuan, Xintai ordezko izango erdigunera dendan erdia izango. Horregatik, pachinko erdiguneko saloi, eta hain zuzen, denda txiki bat da auzoan lehiatuko ez bezala, bezeroak ohiko zentro dira hitz, zati hori da, askotan ez da hainbeste mugimendu da.\nlehiatu esan nahi duten beste alderdiak ez da gaur delako, eta, gainera, beharra makina berriak sartzeko presaka goialdean kanporatzea. Horrez gain, bezeroen oinarri izan ere ohiko zentro enpresa bihurtu, joera erabiliko mahai baten azken stand handitzen baino sarrera dugu. hau bezala, baina ordezko erdigunera erritmoa eta pachinko gelak aldirietan zergatik desberdinak, ez duzu azkar berreskuratze bat behar Bane salmenta aurkeztu bada egon Xintai ikusi dute.\nXintai maiz ordezko da, beraz, zer egin duzu, edo berreskuratzeko multzo dendan ohe aurkeztera gogoz inguruan egokitzeko egiten salmenta igo delako, besterik ez daude hemen inguruan ikusten bitartez eguneroko behaketan .\nsalmenta enpresa eskala da, jende askok ez duten jatetxe on bat aukeratzerakoan ikuspuntu bat, besteak beste ideia eramango dirudi, dezagun kontzientzia apur bat. Xintai maiz ordezko dendan da, beraz, zer litzateke, egin duzun edo berreskuratzeko multzo ohe gogoz aurkeztu inguruan egokitzeko egiten salmenta igo delako, besterik ez daude hemen inguruan ikusten bitartez eguneroko behaketan.\nsalmenta enpresa eskala da, jende askok ez duten jatetxe on bat aukeratzerakoan ikuspuntu bat, besteak beste ideia eramango dirudi, dezagun kontzientzia apur bat.


Errekak, mendiak eta galerak - Nontzeberri\nHasiera/LITERATURA/Errekak, mendiak eta galerak\nEgunotan literatura lan zenbait jaso ditugu Nontzeberrin. Sonia Gonzalezek Erreka Haizea (Susa) idatzi du; Yan Lianke idazlearen Balou mendikateko balada (Maialen Marin-Lacarta eta Aiora Jaka Irizar itzultzaileak izan dira, Elkar); eta Gotzon Hermosillaren Gaur galtzea tokatzen da (Elkar) izeneko liburua.\nErreka Haizea: “Egunerokotasuneko bizipenetatik abiatu da Sonia Gonzalez liburu honetan, munduaren gaineko ikuspegi kritikoa emateko. Bizitzaren arrakalak disekzionatu ditu, eta zirrikituetan ezkutatzen diren sakoneko desberdintasunak, minak, ezin esanak azaleratu. Erreka haizearen epeltasun itogarria lagun, testu laburrez osatutako arnas luzeko liburua da hau. Harremanetan estutzen gaituzten botere desberdintasunez, isilpenaz, heriotzaren hautu kontzienteaz. Zoramenera eta heriotzara hurbildu eta zauriak sendatzeaz. Minaren geografia izan daiteke saiakera hau, edo bizitzarena berarena”.\nBalou mendikateko balada: “Yan Lianke Txinako autore famatu eta polemikoenetako bat da. Hirurogei urte ditu eta, bere belaunaldiko beste autore batzuk bezala (Mo Yan esate baterako), armadan hasi zen idazle gisa. 2004an armadatik bota zuten Bizitzaren gozamena (Shouhuo) eleberria idatzi eta gero. Txinan autore saritua eta polemikoa da aldi berean; beraz, hiru eleberri Txinatik kanpo (Hong Kong, Taipei eta Singapurren) argitaratu behar izan ditu. Saritua eta zentsuratua izateak kontraesana dirudien arren, Txinako zentsuraren konplexutasuna islatzen du”.\nGaur galtzea tokatzen da: “Bi ipuin mota elkartu ditu Gotzon Hermosillak fikziozko lanekin bakarka osatu duen lehen liburu honetan. Batetik, taberna-zuloko istorioak: gauean noraezean bezala irten eta lokal jakin batzuetara jotzea, zer harrapatuko; dela droga legala, edo ilegala. Bestetik, han eta hemen giroturiko narrazioak: Galizian gerraostean Guardia Zibilaren zanpaketa, 60ko hamarkadan Euskal Herrian grebak apurtzeko eskirol gisa kontrataturiko migratzaileak, Meatzaldeko industralizazioaren lan-baldintza gogorrak, Txina urrunean kokaturiko kontakizun miresgarriak… Batean nahiz bestean, esku trebea erakusten du egileak, estilo fin eta argia idazkeran, eta argumentuak ederki josteko abilezia”.


Irati Jimenez: "Batzuk profesionalak izan arren, denok gara idazleak" - Debagoiena - Goiena.eus\nIrati Jimenez: "Batzuk profesionalak izan arren, denok gara idazleak"\nTxomin Madina Milikua 2013-11-07 01:00\nBat, bi Manchester eta Nora ez dakizun hori eleberrien idazleak genero gehienak landu ditu. Aiztoa eta arkatza du azkena, ia 30 idazleren aholkuak jasotzen dituen liburua.\n1. Arkatzak bai, baina zein harreman du aiztoak literaturarekin?\nIzugarri nabarmena. Literaturaren eta hizkuntza idatziaren tresna nagusienetakoa sintesia da: inportanteagoa da hitzarekin asmatzea, hitz asko esatea baino. Liburuan idazle askok aipatzen dute moztu eta kentzearen garrantzia.\n2. Idazlea ez den irakurleari zertan lagunduko diote aholkuok?\nHarkaitz Canok hitzaurrean dioen moduan, idazleak ia denok gara. Nork ez dio bikote ohi bati e-maila idatzi? Edo doluminak? Edo loretxo bat? Batzuk profesionalak izan arren, denok gara idazleak.\n3. Aita idazlea izanda, zuk zeuk etxean jasoko zenituen aholkuak.\nAholkurik onena: eredua, lanbide bat normaltzearen eredua. Batzuek idaztea, jarduera artistikoak, urrun dituzte. Nik oso hurbileko izan ditut, eta lanbide bezala ikustea erabakigarria izan da.\n4. Zer esango zenioke idazten hasi gura duen bati?\nEz ahazteko idaztearen plazera: askori, txikitatik datorkie idazteko grina; eta umetan, idaztea jolastea da. Eta idaztea izan dadila bizitzaren zati bat: zenbat eta bizitza aberatsagoa izan, orduan eta gehiago disfrutatuko du idazten.\n5. Idazteko orduan, zerk motibatzen zaitu?\nIdaztearen plazerak berak. Exorzismoa ere bada: buruan ditudanak idazteak burua askatzen dit.\n6. Ia genero guztiak jorratu dituzu. Denetan eroso edo denetan deseroso zauden seinale?\nDenetan egon dira erosotasun eta deserosotasun uneak. Buruan izan ez dudan generoa poesia da: irakurtzea gustatu arren, idaztean ez dut zaletasunik eduki.\n7. Zein idatzik bete zaitu gehien?\nAiztoa eta Arkatza-n autore batek dio liburuak bikotekide ohiak legez direla: zure bizitzatik irten eta buruan ez izateak ez du esan gura ez dituzula asko maite izan. Niretzat, bere momentuan, denak izan dira garrantzitsuenak.\n8. Lan kuriosoak ere badituzu: Mulder eta Scullyren arteko harremanaren analisia, esaterako.\nTelezailak libururako, bai. Beti izan naiz oso telesail-zalea, eta hainbat autoreren artean frikada hori egiteko aukera sortu zen. Sekulako plazera izan nuen; bereziki horrelako gaiak euskarara ekartzeko aukera izan zelako.\n9. Sariek paper garrantzitsua izan dute zure ibilbidean.\nLiteraturan sartzeko modu bat izan da; neure buruari nire maila frogatzekoa ere bai. Dirua lortzeko ere balio izan zidan orduan.\n10. Kazetaritza: hitzekin jolasteko beste era bat ala fakturak ordaintzekoa?\nLehena. Kazetari akzidentala naiz, asko gozatzen dut: zenbat eta leku gehiagotan ibili, orduan eta gauza gehiago idatzietara ekartzeko.\nMakila magikoa baneuka: "Egia esan, dagoeneko badaukat makila magikoa: arkatza. Dena aldatzeko balio du, besterik ez bada fikziozko munduan. Makila magikoa banu, boterez mozkortuko nintzateke eta, beharbada, ez nuke jakingo gelditzen. Ez zait komeni makilatxo bat izatea; hobe arkatza".


Aita, ama edo biak espetxean dituzten haurren egoerari buruzko agerraldia | URRUNKETA + COVID19 = UMEZURTZ – Sare Herritarra\nAzaroaren 20an adingabeen eskubideen nazioarteko eguna da. Hori dela eta, gogorarazi nahi dugu Giza Eskubideen Europako Auzitegiak berresten duela guraso espetxeratuak dituzten haurrek gainerako seme-alabek dituzten eskubide berberak dituztela, gurasoen konpainiaz gozatzea funtsezko elementua baita familia-bizitzan, eta, horregatik, espetxe-agintariek presoei hurbileko familiarekin harremanetan egoteko erraztasunak ematea familia- bizitzarekiko errespeturako eskubidea bermatzeko funtsezkoa da. Gainera, ezin dugu ahaztu edozein Estatuk adingabeekiko duen betebeharra haien eskubideak babestea dela; horretarako beharrezkoak diren bitarteko praktiko eta eraginkorrak erabiliz, giza eskubideen izaera integrala kontuan hartuta.\nEstatu Espainiarrean, ordea, errealitatea bestelakoa da. Motxiladun umeen eskubideak behin eta berriz urratuak izaten dira. Urrunketaren eraginez, gurasoak espetxean dituzten haurrek ez dute bermatuta gurasoekin harreman pertsonalak eta kontaktu zuzena izateko eskubidea, hilabetean behin ikusten baitituzte haien guraso presoak eta honek eragin izugarria du haurrarengan. Gainera aita, ama edo biak, hain urruti dagoen espetxean egoteak esan nahi du haur hauek bidai amaigabeak egin beharko dituztela bisita bat gauzatu ahal izateko eta horrek izugarrizko zama fisikoa eta psikikoa suposatzen du haientzat; haien lagunak asteburutan jolasten dauden bitartean beraiek errepidean daudelako.\nErrealitate gordin honi gaur egun bizi dugun egoera gogorra gehitu behar zaio. Pandemia honek presoak gehiago isolatzea eragin du eta ondorioz, senideen sufrimendua areagotu egin da, bereziki adingabeena. Badaude martxoaz geroztik haien gurasoak besarkatzen ez dituzten haurrak, beste batzuk aldiren batean aita edo ama ikusteko aukera izan dute 9 hilabete luze hauetan baina oraintxe bertan aurrez aurreko guztiak etenda daude Estatu Espainiarrean; Frantsesean, aldiz, espetxe batzuetan pertsona bakarra sartu daiteke bisitara, beraz, haurrak ezin dira joan ezin daitezkeelako bakarrik sartu; beste batzuetan pertsona bat baino gehiago sartu daiteke baina ezin dute musukoa kendu eta haurrak haien gurasotik metro eta erdira egon beharko dira. Haien ahotsa entzun dezakete dei baten bitartez baina ezin dituzte ikusi, ezin dituzte ukitu, ezin dute haiekin jolastu eta ezin diete muxurik eman; guzti honek haur baten garapenean izan ditzakeen ondorio guztiekin. Motxiladun umeak umezurtz uzten ari diren neurri eta politikak aplikatzen ari dira, gurasorik gabe bizitzera kondenatzen ari baitira.\nCOVID19aren pandemiaren ondorioz Ametsek martxotik darama aita besarkatu gabe, Haizek eta beste askok bezalaxe. Hizek urte bat beteko du ostiralean eta 4 bider ikusi du aita jaio zenetik. Lukenek 4 urte ditu eta 3 alditan besterik ez da egon aurten aitarekin. Harri, otsailetik hona behin, ordu eta erdiz. Xuhar hiru alditan, Axel eta beste zenbait bezalaxe. Arhanek otsailetik hasita ez dio aitari muxurik ematen. Eta horrela jarraitu dezaket luzeegia den zerrenda batekin.\nGainera, ezin ditugu ahaztu espetxean bizi diren motxiladun umeak, haien egoera bereziki larria baita. Aranjuezeko espetxean daude Izadi eta Irati eta 9 hilabete daramate haien senideak eta gertukoak aurrez aurre ikusi gabe. 9 hilabete daramate kalera irten gabe, lehendik lortutako egokitzapenean atzera pausu bat suposatzen duelarik. Eta gogorrena dena, udaz geroztik ez dute haien aitatxo ikusi, ondoko moduluan dagoen arren.\nNola da posible hau gertatzea? Nor arduratuko da haur hauen osasun fisiko eta emozionalean egoera honek sortzen dituen ondorioez?\nEgoera hau onartezina da, haurrek haien gurasoekin egoteko eskubidea dute. Lehen mailako eskubidea da hori, eta pandemia egoeraren kudeaketak eta hartzen diren neurriek ezin diote horri bizkar eman.\nGaur, hemen, jendarteari errealitate honen berri eman eta urgentziaz aldatzeko eskumena duten horiei zerbait egin dezatela eskatu nahi dugu. ORAIN!\nGehiago luzatu gabe, presoak beren jaioterritik gertu egon behar dute. Probintzia berdineko espetxeetan. Hori da orain urgentea.\nHori aldarrikatzeko, irudi bat ekarri nahi dugu gaurkoan. Patinete bat. Trenak, kotxeak edo eta hegazkinak ordezkatuko dituen patinetea. Motxiladun umeak haien aita, ama edo biak bixitazera joateko bidaia patinetez egiteko eskubidea dutelako. Hori izango delako etxetik gertu daudenaren seinale. Urte luzez eginiko kilometroak behingoz bukatuko direnaren seinale.Alde batera utzitako jolasak, partiduak, lagunarteko momentuak gozatu ahal izateko; garai berri bat badela beraiek ere sentitzeko.\nPreso eta iheslarien auzia konpontzea jendarte osoarentzat da onuragarria. Zeini egiten dio mesede egoera hau luzatzeak?\nEzin dugu egoera gordin hau gehiago luzatu, adingabeen eskubideak errespetatu beharko dira eta urraketa krudel honekin lehenbailehen amaitzea premiazkoa da.\nETXEAN BEHAR DITUGU.


Euskal Jai eguna ospatzen ari dira Berastegin - Berastegi - Tolosaldeko ataria\nEuskal Jai eguna ospatzen ari dira Berastegin\nTolosaldeko Ataria 2019-05-25 17:41\nEuskal Jaiari hasiera emateko, V. pintxo lehiaketa egin dute eta Aritz Mujika, Mikel Beloki, Eneko Labaien eta Axier Matxinea izan dira irabazleak.\nUrtez urte arrakastatsuagoa izaten ari da Berastegiko Euskal Jai eguna. Egun osoko egitaraua antolatu ohi du Urepele Elkarteko kultur taldeak; aurten, haur nahiz heldu, 120 lagun inguru elkartu dira eguerdian egin duten bazkarira.\nEgunari hasiera V. pintxo lehiaketarekin eman diote. Zazpi talde aurkeztu dira eta bina pintxo aurkeztea zen helburua. Ondoren, pintxo gehiago egin dituzte bertaratu direnek dasta ditzaten. Juan Luis Zubiria eta Maria Jesus Labaien herritarrak aritu dira epaimahai lanak egiten, eta haien ustez, Aritz Mujika, Mikel Beloki, Eneko Labaien eta Axier Matxineak egindako pintxoa zegoen goxoena.\nGuztiek batera pilotalekuan bazkaldu dute eta, bazkalostean, jolasak egin dituzte. Erromeria izango dute ilundu aurretik Elizagoien ahizpen eskutik, eta iluntzean lunchaz gozatzeko aukera izango dute Urepele Elkartean.


Agentzia Express izendatua British Franchise Awards sarietan | Franchiseek\n»Agentzia Express izendatua British Franchise Awards sarietan\nAgency Express filmaren zerrendaburua izan da azaroaren 2020ean, Vox-en, Birmingham-en, ospatuko den 'Bfa HSBC British Franchise Awards' lehiaketan.\nNorwich-en sortu zen 1998an, Agency Express-ek "Salmenta" eta "Let Let" batzordeak muntatu eta kudeatzen ditu Erresuma Batuko lurralde osoan. Laguntza eta berrikuntza negozioaren muinean daude. Agentzia Express-ek uste du ondo babestutako sarea, lan-bizitza osasuntsuarekin, zoriontsu eta arrakastatsua den arraza.\nBen Brookes, Agency Express zuzendariak bere pentsamenduak partekatu ditu:\nAgency Express pozik dago 2020ko 'bfa HSBC British Franchise Awards' saioan finalista gisa ezagutzera. Sari galantak Erresuma Batuko frankiziorik apartekoenak erakusten ditu. Azken aukeraketan lekua lortzeak gure arrakasta eta ongizatea frankiziarrekiko dugun etengabeko konpromisoa erakusten du. "Urteko Franchisor" bezala onartua da benetan frankizia bikaintasuneko marka eta frankizia guztiek nahi duten zerbait da.\nSari-gaua ekitaldi nagusia da frankizia egutegian. Izan ere, hautagaitza bat lortzea lorpen bat da. Negozioak funtzionatzen du etikoki eta frankiziaren eta langileen interes onenean. Gainera, frankizia sistema askok ere sartu dute.\nPip Wilkins QFP, British Franchising Association-eko zuzendari nagusia, zoriondu egin du zuzendaritza zerbitzuen konpainiak:\nNegozioaren ikuspegia bezeroaren hazkuntza ehuneko 20 handitzeko, beste helburu batzuen artean, frankizia loratzen ikusi da. Frankizien flotak ugaritu egin dira, eta bezero bezero berriak ehuneko 23 hazi dira azken 12 hilabeteetan. Gainera, azken enpresa hornitzaile batek egindako hornitzaile bakarrarekin, 750 kiloko gehigarria sortu du Agency Express frankistek.\nAndrew Brattesani, HSBC Franchising-eko burua, esan zuen:\nBere baitan hitz egiten duten zenbakiez gain, Agency Express-ek aurrerapen teknologiko ugari jarri ditu abian, besteak beste, Agency Express aplikazioa, ibilbideak optimizatzeko zerbitzuak eta sistema integratzeko zuzena.\nAgency Express buruarekin joango da beste bost frankizia markaren aurka azaroko 'Franchisor of the Year' saria lortzeko.\nAgerian Express frankizia aukerari buruz gehiago jakiteko, Klikatu hemen.


Vitoria-Gasteizko Udalaren web-orria - Toni Morrison eta Nikosia kaleen inguruneko segurtasuna hobetzea\nToni Morrison eta Nikosia kaleen inguruneko segurtasuna hobetzea\nGutxi gorabeherako kostua: 10.000 €.\nGaltzadan zebra-bideak margotzea eta gauez hobeto argiztatzea.\nToni Morrison eta Doris Lessing artean dagoen Nikosia kalearen lehen zatiko erreietako bat bizilagunentzako sarbide bihurtzea, garajera sartu ahal izan daitezen, gaur egun eman behar duten itzulinguru handia eman gabe.\nToni Morrison kaleko errei kopurua 2tik 1era murriztea, egungo zenbaki bikoitietako lineako aparkalekuak zeharkako aparkaleku bihurtuta, bakoitietan bezala. Aldaketa horrek, gainera, aparkaleku gehiago izateko aukera emango luke.\nSalburuako Toni Morrison eta Nikosia kaleen inguruan haur asko ibiltzen da.\nErrepideen zati batek oinezkoentzako lehentasuna du, eta pasabideak markatuta daude espaloietan, baina ez daude markatuta errepideetan.\nBestalde, Salburuako bulebarretik Toni Morrisonera doan Nikosia kalearen tartea bi noranzkokoa da; Toni Morrisonetik Doris Lessing kaleraino doan kale bereko zatia, berriz, noranzko bakarrekoa da, Salburuako bulebarrerantz.\nAzkenik, Toni Morrison kaleak, oinezkoen lehentasunezko eremuak izan arren, zirkulaziorako bi errei ditu.\nHonako segurtasun-arazo hauek sortzen dira:\nIbilgailuak ez dira oinezkoentzako pasabideetan gelditzen, horiek ez baitaude galtzadan margotuta; gauez, gainera, pasabide horiek ez dute argiztapen espezifikorik.\nNikosia kalean gertatzen den norabide bikoitzetik bakarrerako aldaketak garajea tarte horretan duten bizilagunak itzulinguru handia ematera behartzen ditu, Toni Morrisonetik Iliada kaleraino, Doris Lessingetik bira egin eta Nikosiara noranzko zuzenean iristeko. Ibilgailu batzuek, gaur egun, itzulinguru hori saihesten dute eta kontrako noranzkoan sartzen dira.\nIbilgailuek abiadura handia hartzen dute Toni Morrison kalean, bi errei baititu. Gainera, pasabideetako galtzadan seinale horizontalik ez dagoenez, oinezkoentzat arriskutsua da.


Twitter ekosistema - Talaios Koop.\n2014-02-19 KolaborazioakGorka Julio\nEgilea: Fobos92| Lizentzia: cc-by-sa\nTwitter da momentuan denbora errealean gertatzen ari dena jakiteko tresnarik garrantzitsuenetako bat. Horregatik, haren inguruan sortzen den edukia iragazteko, bistaratzeko, kudeatzeko eta abar, milaka zerbitzu sortu dira. Eduki horretan guztian, bilaketak egiteko beharra sortzen da lehenik. Twitterrek eskaintzen duen bilatzaileaz gain, badira beste hainbat ezaugarri gehituta horixe eskaintzen duten tresnak ere: Topsy.com, esaterako. Hainbat iragazki aplikatzeko aukera ematen du: adibidez, hizkuntza. Baina euskara ez dago horien artean.\nBeste batzuek, berriz, sortzen den ezagutza hori mapa batean kokatzen dute. Horrela, munduan Twitterren jarduna geografikoki ere ikus daiteke. Onemilliontweetmap.com tresnak unean geokokatutako txioen berri ematen digu mapa batean. Bestalde, trendsmap.com zerbitzuak munduan hedatzen ari diren joerak ikusi eta aztertzeko bidea ematen du, hori ere mapa baten bidez.\nBatek baino gehiagok pentsatuko du hori guztia ez ote den tresna sinple bati konplexutasuna gehitzea. Auskalo, baina, horretarako ere, Twitter (baita beste sare sozialak ere) kudeatzen laguntzeko, Hootsuite.com tresna dago. Kontu bat baino gehiago segitu eta kudeatzeko erraztasunak ematen dituen tresna bat da.\nBistaratze tresnak ere badaude; Twitterren gertatzen den hori erakustea lortzen dute. Bluenod.com zerbitzuarekin, gero eta errazagoa da mezu trukeak, aipamenak, sortzen diren harremanak eta komunitateak denbora errealean detektatzea. Egiten diren RT eta MT-ak (bertxioak eta aipamenak) denbora errealean sare moduan erakusteko, berriz, flocker.outliers.es tresna dago. Ikusgarria da; probatu.\nAzkenaldian interes berezia piztu du nigan mention.com-ek. Ez bakarrik Twitterreko informazioa, baizik eta foro, blog eta sare sozialetakoa ere monitorizatzeko aukera ematen du; jario irakurgailuarekin egiten genuena, baina beste hainbat eremutara eramana, alegia. Alertak eta horiei erantzunak emateko gaitasuna ere badu tresna horrek. Horrela, jasotzen dugun informazio jario horretan guztian, alerta bereziak zehaztu ditzakegu, ondoren ekintza zehatzak egiteko. Edozein gailutan erabil daiteke, baita taldean ere, eta estatistikak eta datuak esportatzeko aukera ere badu. Tresna paregabea. Pena da halako tresna batek euskara kontuan ez hartzea; pena handiagoa oraindik software librea ez izatea.\nTags: bluenod, flocker, mention, onemillionweetmap, topsy, trendsmap, twitter\nPrevious post Gutxiagorekin hobe Next post Eraldaketarako hiru ideia solte eta proposamen zehatz bat\n2013-04-25 Gorka Julio


Proletargoaren bizi-baldintzen defentsarako antolakuntza. Kasu ingelesa: trade unionak. Proletalgoa merkantzia saltzaile soil bezala\nArtikulu hau aurrekoaren garai historiko berean kokatuko da, kapitalismoaren garapen eta hedapen fasean, hain zuzen ere. XIX. mendeko bigarren erdialdean kokatuko gara, zehazki Britainia Handiko kasuan, garai honek erakusten bait dizkigu gerora beste sindikatuetara hedatuko ziren garrantzia politiko handiko zenbait ezaugarri. Azaldu genuen bezala, proletalgoa sortzea ahalbidetu zuen desjabetze bortitzak berak, proletalgoa fabrika eta tailerretan biltzea ere ekarri zuen, haien artean modu ezberdinetan elkartzea erraztuz. Antolakuntza forma anitz horiek denboran bat egiten dute, ezinezkoa delarik haien arteko garapena banatzen duen denbora lerro argirik irudikatzea. Honela, posible zen, une berean eremu batean artisauen gremio bat eta beste batean kualifikatu gabeko proletarioen sindikatu bat aurkitzea, borroka sindikalerako planteamendu ezberdin edota aurkakoak zituztenak. Honen arrazoi nagusia, klase kontzientzia eta antolakuntza zein kapitalismoaren garapena bera linealak ez direla da; kontrara, momentu berean garapen maila anitzak izan ditzaketela erakusten du. Hitz gutxitan, garai historiko horri sindikalismo mota bakarra atxikitzea ez dela zuzena ulertu behar dugu, baizik eta mota ugariri buruz aritu behar garela.\nBritainia Handiaren kasuan, Europako gainerako lurraldeekin alderatuz garapen industrial handiagoa ahalbidetu zuten zirkunstantziak antzeman daitezke: industriaren ikaragarrizko hazkundea eman zen, kolonietan eskuragarri ziren merkatuen nazioarteko hedapenari esker, honek monopolio industrial modura kokatzea ekarri zuelarik gainera. Era berean, honen ondorioz proletalgoaren baitan posizio hobea zuen estratu bat eratu zen: langile aristokrazia, Europa osoan borroka sindikalak izango dituen forma aldaketei eta borroka politikoari buruz duten ulerkerari dagokienean, gerora gertatuko zenaren aurrekari bat ezarri zuelarik. Gure aldetik, artikulu honetan tradeunionismoaren fenomenoa sakonago aztertuko dugu, planteamendu horien adibide zehatz gisara.\nAurreko artikuluan, gorakadan edo hedapenean zegoen kapitalismoaz hitz egin genuen eta baita ekonomian ia esku hartzerik ez zuen baina langile elkarte oro gogor jazarri eta bortizki kolpatzen zuen estatu batez ere. Ingalaterran, 1799 eta 1800eko Combination Actsek langileen antolakuntza esplizituki debekatzen zuten, 1824 arte indarrean iraun zutelarik. Frantzia bezalako beste herrialde batzuetan berdina gertatu zen, esate baterako gremioetako elkarte eta korporazioak debekatzen zituen Chapelier Legearekin (1789), “pertsona oro aske izango da egoki ikusten duen negozio, lanbide, arte edo ofiziotan jarduteko” finkatzen zuen bitartean. Ondorioz, proletalgoaren borroka politikoa batez ere elkartzeko askatasuna eskuratzera bideratzen da.\nBritainia Handiko kasuak garrantzi handia du, era berean, elkartzeko debekuen derogazioarekin hasten delako batzeko askatasunetik haratago doan ekintza politikoa. 1836 eta 1848 urteen artean kartismoa sortu zen. Mugimendu honek, proletalgoak botere politikoa eskuratzekotan legeak bere interesetara moldatzeko aukera izango zuela defendatzen du bere hastapenetan, estatu burgesa klase gatazkaren epaile gisa kokatzen duen ikuspegi oso neutral baten adierazle. Ezarritako helburuak lortzeko ezintasunak eta bere barne mugek mugimenduaren porrota eragin bazuten ere, jauzi kualitatibo bat suposatzen du, proletalgoak ikuspegi orokorrago batekin heltzen baitio ekintza politikoari, lan hobekuntza soilen esparrua gaindituz. Ez litzateke zuzena mugimendu hau soil-soilik erreformista balitz bezala ezaugarritzea; lehenik, mugimendu kartista pretentsio ekonomikoagoak zituen hegal moderatu batean (W. Lovett eta Robert Owen) eta iraultza sozialean begiak jarri zituen hegal erradikal batean (Bronterre O’Brien eta Feargus O’Connor) banatuko baitzen eta, bigarrenik, erreformismoa bere horretan ez zelako garai historiko horretan existitzen. Gehienez ere iraultza sozialaren beharra ezeztatzearen eta baieztatzearen inguruan mintza gintezke beraz.\n1824rako antolakunde proletarioak jada klandestinoak ez diren arren, burgesiak begi txarrez ikusiko ditu oraindik ere. Hau mailaka aldatuko da ekonomia ezegonkor baten eragile ziren ohiko krisi biolentoek, 1856tik aurrera gauzatuko zen egonkortasun garaiari bide eman zioten heinean. Britainia Handiko ekonomiaren egonkortasuna burgesiak (eta hedapenez, estatuak) proletalgoaren aurrean duen jarrera aldaketa baten eskutik dator: antolakuntza independentearen edozein adierazpen jazartzetik (irabazien hazkunde izugarria erraztuko duten) negoziazio, akordio eta kontzesio objektu gisa onartzera. Greba ez da beti gaizki ikusiko, jauntxo industrialek aurkari diren enpresetan enpresa arteko konpetentzia instrumentu gisa erabilia denean kasu. 1860an, Rosa Luxemburg-ek jasotzen duenez, enpresari batek grebak “une berean lanaren erosketan ematen diren negoziazio komertzialen ekintza bitarteko eta emaitza saihestezina” direla ere esan zuen. Esaldi hau oinarrizkoa suertatzen zaigu mugimendu tradeunionistaren mugak ulertzeko, jarraian ikusiko dugun moduan, mugimendu honen izpiritua laburbiltzen baitu.\nTradeunionismoak, ofiziotan banaturiko langileen elkarte gisa, bere burua pragmatiko eta zuhur gisa aurkezten du, sozialismoaren goranzko eraginaren pisua bere gainetik kentzera iritsiko balitz, ekoitzitako produktu guztien gaineko jabetza eskuratzeko adinako soldata igoerak eta lanaldi laburpenak eskura ditzakeela sinestera iritsiz. Iraultza sozialaren ideien aurrean erakusten duen apolitizismo hau, hobekuntzak lortzeko parlamentuan parte hartzearekin elkarlotzen da, aurrerakoiago edo atzerakoiago diren talde politiko burges ezberdinen gainean benetako influentzia sare bat ehuntzera iristeko planteamenduarekin. Honela antolaturiko proletalgoak eguneroko aldarrikapenetan soilik jarriko du bere jomuga eta, Owen-ek ekintza sindikala Grand Trade Union-ean batzeko eginiko saiakera baztertuz, elkarrekiko independenteak diren sindikatuetan banatzen amaituko du, bakoitzak bere aldetik tokian tokiko lana egingo duelarik. Langile mugimendu bereiztu bat da, (politikoki zein ekonomikoki) gizarte burgesaren joko zelaian erabat kokatutako Alemania edo Frantziarekin alderatuz. Ikus dezagun zergatia.\nBere presio metodoak, hala patronalaren aurkako borrokan nola parlamentuan, ebazpen sistema batean oinarrituko dira, legearen markoan, marko komun batean. Beste hitz batzuekin esateko, legeak –estatua- klase borrokaren gainetik daude. Gauzak ulertzeko modu burgesak eragindako subjektibitate edo pentsatzeko modu honek, klase gatazka merkantzia erosle eta saltzaileen baitako gatazkara desplazatua izatea du emaitza gisa, soldata arautzen duena eskaria eta eskaintzaren arau ekonomiko burgesak direla onartzera eramanaz (eta ez adibidez, beste faktoreen artean, antolatutako proletalgoaren presioa bera). Horregatik ondorioztatuko dute lan eskaintza mugatu beharra dutela: ordu gehigarriak murrizteko borroka egingo dute, baina baita ikasle kopurua murrizteko edota migrazioa mugatzeko ere, besteren artean. Laburbilduz, lan esparrura sarrera artisau gremioen bereizgarri diren bitarteko korporatibisten bitartez mugatu nahi dute. Honela, trade-union-ak lan indarraren handizkako saltzaile bilakatzen dira eta proletarioen arteko norgehiagoka hautsi beharrean handitu egingo dute, langile elkartasuna bera ere hautsiz. Gainera –eta egungo egoerarekin duen antzekotasunagatik oso garrantzitsua da hau-, bere korporatibismoak sindikatutakoak eta sindikatu gabeko masak aurkakotasunean jartzen ditu.\nBere ustezko pragmatismoan, bere sindikalismo “soilak” osagai sozialista, edozein klase ikuspegi orokor, ahalik gehiena gutxiesten edo mugatzen du, modu honetan ideologia burgesaren influentzia handitzen delarik honi ez baitio modu independentean kontra egiten. Are gehiago, patroiekin aliantzak egiteraino iritsiko da (1890eko Birminghameko Aliantzan esaterako). Jada ez da ekonomia burgesaren kategorietatik haratago irits daitekeen klase elkartasunaren eskola bat, euren borroka kategoria haien barnean ulertzen baitute. Bide sindikal zein parlamentarioaren bidez konpondu nahi dituzten kezka materialetan soilik zentratuz, interes berezituak bultzatuko dituzte, tokian tokikoak, interes orokorren kaltetan. Ikusi dugu ustezko pragmatismoak begi laburra den klase gatazkaren ikuspuntu murriztu batera eraman zuela; ez zen soilik izan langile kualifikatuen tokian tokiko norberekoikeria klase antolakuntza moduan indarrak metatzeari gailendu zitzaiona, baizik eta trade-unionak sozialismoaren beharra baztertzera iritsi ziren ekonomiaren ulerkera burgesean erortzean, proletalgoa merkantzia trukatzaile soil izatera mugatuz, saltzeko duen bakarra bere lan indarra duela argitzen duen ulerkera alboratuz, hau da, desjabetu baldintza ulertzea ahalbideratzen dion ezagutza baztertuz. Hau ulertu gabe ez du bere arazoak konpontzerik. Kontua ez da proletalgoak bere berehalako interesen defentsari uko egin behar diola, baizik eta honetara soilik mugatzeak, sistema kapitalista etengabe berregituratzen dela kontuan hartzen bada, lor daitezkeen hobekuntzak aldi batekoak besterik ez direla ulertzera garamatzala, epe luzeko ikuspegi batetik planteamendu hau negatiboa dela agerian gelditzen delarik.\nAgian goranzko kapitalismo fase batean hau ez zen hain ikusgarri suertatuko, egonkortasun handiagoa zela medio iraunkorragoak izan zitezkeen hobekuntzak lortzeko aukerak egon zitezkeelako. Hein batean, honek azal dezake garai historiko hartako zenbait adierazpide proletarioren balizko pragmatismoa eta marko kapitalistara mugatzearen aukeren ustea. Baina gure garaian, dekadentzia eta krisi fase jarraituaren garaiotan, argi dago kapitalismoa ez dela gure beharrak asetzeko gai. Gainera, ez da iraultzarako aukerarik borroka politikorik gabe, hau da, borrokak izaera global eta orokor bat hartzen ez duen heinean, osotasun soziala klase arteko gatazkara eramango duena.\nKlase arteko gatazka ez da merkantzia erosle eta saltzaileen arteko gatazka bat: interes ezberdinduak dituzten jabeen eta desjabetuen arteko gatazka baizik. Horregatik ezin da borroka ekonomikora mugatuz borroka politikoa alboratu, dominazio kapitalista modu globalean, eskala sozialean ulertzera –eta borrokatzera- iristearen beharraz jabetu behar bait gara. Gainera gure berehalako baldintzen aldeko borroka tokian tokiko interesen eta interes korporatibisten bidez gauzatzen bada, antolakuntza eta ekintza batasuneko eskola izatetik, zatiketa sustatzera pasako da, egun sindikatuta dauden proletarioen eta ez dauden masen artean ematen denarekin nabarmen ikusten den bezala. Oraindik ere ustezko pragmatismo miopeak dominazio kapitalistaren ulerkera globala galarazten du eta, beraz, modu eraginkorrean borrokatzeko aukak zaildu.\nAmaitzeko, “Soldata, prezioa eta irabazia” laneko zita bat berreskuratzea gustatuko litzaidake, Marx-ek borroka sindikala eta osagai politikoa banatzeko egitasmo hauen inguruan duen ikuspuntua jasotzen duena: “Sindikatuek kapitalaren erasoen aurkako erresistentzia zentro bezala lan ona egiten dute; baina beren indarraren ulerkera desegokia dela medio nolabaiteko eraginkortasun falta ere erakusten dute. Orokorrean euren bidean huts egiten dute unean-uneko sistemaren eraginen aurkako gerrilla gerra batera mugatzen direlako, honekin batera horien transformaziorako lan egin beharrean, euren indar antolatua langile klasearen behin betiko askapenerako, hau da, soldataren sistema behin betiko erauzteko palanka gisa erabili beharrean”\n Honen inguruan aurreko artikulua kontsultatu: proletalgoaren bizi baldintzen antolakuntza defentsiboa, goranzko kapitalismoa, garai honetako antolakuntza forma ezberdinetaz mintzo dena\n Trade-union, ingelesetik: ofizio sindikatua. Etimologia kuriosoa da proletalgoaren merkantzia saltzaile soil egoera interpretatzeko modua islatzen baitu, ‘trade’ “pertsona, enpresa edo herrialdeen artean ondasunak (idazlearen oharra: merkantziak) edota zerbitzuak saltzeko, erosteko edo trukatzeko jarduera” bezala itzuli baitaiteke (Collins English Dictionary).\nHonen inguruan aurreko artikuluan (proletalgoaren bizi baldintzen defentsarako antolakuntza-goranzko kapitalismoa), merkantziak saltzeko ‘berdintasunaren’ inguruko hausnarketak kontsultatu.\nOraindik ere berehalako baldintzengatik kriminalizatzen dira langile borrokak: Txinan klase sindikatuek klandestinoak izan behar dute askotan, legalak ere badiren arren, borroka proletario onargarri eta onartezin baten arteko banaketa bat behartuz. Aurrekari arriskutsu bat ikus daiteke era berean Gijonen indarkeriagatik CNTren aurka eman diren azken sententzietan edota Euskal Herrian LABen aurkako kartzela eskaeretan. Aurrekari politiko bat ezartzen dute klase batek bestearen aurka darabilen indar juridikoaren erakusgarri diren heinean\nHemen XIX. mende amaierako eta XX. mende hasierako mugimendu gisa identifikatua, Eduard Bernstein bezalako erreferenteak zituena. Bere postulatuek proletalgoa boterera iristeko iraultzaren beharra ukatzen zuten, honen ordez bide parlamentarioan oinarritutako erreforma metaketa bat proposatzen zutelarik. Kartismoa edo tradeunionismoa zentzu honetan ulerturiko erreformista ez izateak ez du esan nahi tendentzia eta ulerkera hauek erreformismoaren beraren oinarrian aurkitzen ez direnik. Are gehiago, Bernsteinek tradeunionismotik edango du, pragmatikoa kontsideratzen duelako.\n“Duela gutxirarte deabruaren lan moduan ulertzen ziren sindikatuak, industrialek zaindu eta babestuak ziren, zilegitasun osoa zuten instituzio gisa eta langileen artean doktrina ekonomiko osasuntsuak zabaltzeko bitarteko eraginkor moduan. 1848rarte jazarriak izan ziren grebak ere, batzuetan oso erabilgarriak izan zitezkeenaren ondoriora ere iritsi ziren, bereziki une egokia zeritzotenean jauntxo ekoizleek eragindakoak baziren” (Engels, Ingalaterrako langile klasearen egoera-ren alemanierazko 2. edizioaren hitzaurrea)\nRosa Luxemburg “Betaurreko ingelesak”. Leizpiger Volkszeitung, 1899ko maiatzak 9.\nZentzuzko enpresaburua eta hainbesteko zentzua duen langile sindikatua, ondo hezitako kapitalista eta langilea, bihotz oneko bugesa, langileen laguna eta izpiritu zikoitz hertsiki burgesa duen proletarioa, elkar baldintzatzen dira, ez dira harreman bakar eta berberaren fenómeno osagarriak besterik, oinarri komuna XIX. mende erdialdetik aurrera ingalaterran emaniko egoera ekonomikoan aurkitzen dutenak: industria ingelesak mundu mailako merkatuan zuen egonkortasun eta nagusitasun eztabaidaezina”. Rosa Luxemburg “Betaurreko ingelesak”. Leizpiger Volkszeitung, 1899ko maiatzak 9.\n1845ean sindikatuen biltzar nagusiak “ekintza sindikaleko método berri bat, ebazpen politika eta ebazpen bidezko epaiak” aldarrikatzen ditu.


1. 1969-1990 euskara batua saiakera-artikuluak gie 0097\n- Koherentzia-falta ikastolen funtzionamenduko organigraman.\n2. 1969-1990 euskara batua saiakera-liburuak j. erzibengoa 0187\nGehiago esanen nuke oraindik, eta zera da: ikasgela baten neurria edo horratza, organigrama dela.\n3. 1969-1990 euskara batua saiakera-liburuak j. erzibengoa 0187\nNoski, organigrama praktikara eman behar da hain zuzen, organigramak ez du indarrik praktikara eraman ezean.\n4. 1969-1990 euskara batua saiakera-liburuak j. erzibengoa 0187\nDena dela, organigramak erabateko ekilibrioa eta baretasuna badaramatzi, organigrama konposatzen duten elementuek ere ekilibrioa azalduko dute, eta alderantziz organigramaren zati edo elementuren bat desegoki edo desegingarri somatzen baldin bada, gauzak giro txarrean aurreratuko dira, eta beronen ondorioa ikasleen bizkar izanen da.\n5. 1969-1990 euskara batua saiakera-liburuak j. erzibengoa 0187\nBestalde, organigramak iraupen handi samarrekoa izan behar du.\n6. 1969-1990 euskara batua saiakera-liburuak v. cortes 0169\nOndorioz, dokumentu kantitateak serieak organigrama baten baitan antolatzen lagun gaitzake, handitik txikira.\n7. 1969-1990 euskara batua saiakera-liburuak v. cortes 0179\nOndorioz, gure lehen lanak instituzio bakoitzaren jatorri eta ordenazio sistemak aztertzen saiatzearena izan behar du, organigramak berreraikiaz; egituraren aldaketak, bulegotako ordenantzak, garai bakoitzeko lehentasunezko erizpideak, e. a. aztertuaz, guzti hori, tratatu behar ditugun dokumentuen kanpoko eta barneko ezaugarriak kontsideratuaz.\nHABEren organigraman, hurrengo figura Zuzendari Nagusiarena da.\n9. 1991> euskara batua ikasliburuak inguruaren ezaguera/5 00052\nEusko Jaurlaritza. Organigrama\n10. 1991> euskara batua ikasliburuak informatika 00208\nInformazioa garatzeko, beste diapositiba bat gehiago sartuko dugu: gure hirugarrena izango da eta organigrama baten bidez adieraziko dugu informazio hori.\n11. 1991> euskara batua ikasliburuak informatika 00208\nKasu honetan Organigrama aukera hartuko dugu formatutzat informazioa adierazteko.\n12. 1991> euskara batua ikasliburuak informatika 00208\nTxantiloiko titulua ordezkatu behar dugu. Ondoren klik bitan egingo dugu irudiaren eskualdean organigramaren ediziorako pantailan sartzeko.\n13. 1991> euskara batua ikasliburuak informatika 00208\nBigarren eskualdean klik bitan eginez organigramaren edizio-pantailan kokatuko gara, gure irudia eraikitzeko.\n14. 1991> euskara batua ikasliburuak informatika 00208\nHona hemen organigramaren edizio-pantaila.\n15. 1991> euskara batua ikasliburuak informatika 00208\nOrganigramaren edizio pantaila.\n16. 1991> euskara batua ikasliburuak informatika 00208\nIkusten denez, berak ere txantiloi bat agertzen du, testua ordezkatuz guretzat balio dezakeen organigrama lortzeko.\n17. 1991> euskara batua saiakera-liburuak ospitale psikiatrikoa 00144\nTerapeuta okupazionalek, monitore okupazionalek eta langile sozialek eritetxearen laneko organigraman betetzen duten papera berebizikoa da.\n18. 1991> euskara batua saiakera-liburuak m.a. unanua 0052\nBigarren aldi batean, Antzokiak hirietako organigraman azaltzen direnean, noski, kokatu beharko dugu bigarren disoziazio bat.\n19. 1991> euskara batua saiakera-liburuak oñati 0067\n1993an Europako Ekonomi Elkartearekin elkarte ekonomikoa egin zenetik, badirudi aipatutako organigrama aldatzen hasi zela Arrasate Goorporazio Kooperatiboa izeneko talde baten koordinaziopean.\n20. 1991> sailkatu gabeak hilabetekari, noizbehinkariak,..... a. leunda 00006\nZarauzko Udaletxearen organigramaren barnean sartzen dira, hain zuzen ere, Gazte Ordezkaritzan.


"Kaleratu nahi dugu pertsona asko garela euskaraz bizi nahi dugunak" : Oarsoaldeko Hitza\nUNAI OIARTZABAL. EUSKARALDIKO ARDURADUNA\n[Elkarrizketa] "Kaleratu nahi dugu pertsona asko garela euskaraz bizi nahi dugunak"\nEuskaraldia prestatzeko zereginean hasi dira. Aurtengo edizioa azaroaren 18tik abenduaren 2ra izango da, eta Unai Oiartzabal izango da herriko arduraduna. Programaren helburuak eta nondik-norakoak azaldu ditu.\nUnai Oiartzabal, Errenteria-Oreretako Euskaraldiko arduraduna.\nZein dira Euskaraldiaren aurtengo helburuak?\nAurten Euskaraldiak aurreko edizioetako helburu berak ditu. Ariketa masibo eta soziala izango da, Euskal Herri osoko herri gehienetan egiten dena tokian tokiko euskaltzaleek bideratuta. Helburu nagusiak dira euskaraz aritzeko espazio seguruak sortzea, pertsonen arteko erlazioa sustatuz euskararen erabilera handitzea, eta euskara ulertzen duten hiztunen arteko ahozko hizkuntza ohiturak aldatzeko ariketa soziala egitea.\nAhobizi eta Belarriprest rolak izango ditugu beste behin, eta horiekin lortu nahi duguna da kaleratzea eta bistaratzea pertsona asko garela herri honetan euskaraz hitz egin, komunikatu eta bizi nahi dugunak.\nParte hartzea handitu nahi duzue, beraz.\nNahi duguna da jende gehienak parte hartzea. Aurreko edizioan gure herrian 3.000 pertsona inguru bildu ginen, eta aurten kopuru horiek gainditzera goaz. Azaroaren 18tik abenduaren 2ra izango da aurtengo Euskaraldia, Ahobizi eta Belarriprest rolekin, eta herrian euskaraz lasai aritzeko Ariguneak izango ditugu. Arigune horiek enpresa edo elkarteak izango dira, eta Ariguneen izen emateak irekita daude dagoeneko. Norbanakoenak, berriz, irailean zabalduko dira.\nHorrez gain, Euskaraldian parte hartzen duten norbanako eta entitateek euskarazko praktikak heda ditzaten bilatu nahi da. Gainera, parte hartzea handitu nahi dugu Ahobizi, Belarriprest eta Arigune gehiago lortuz.\nEuskara ulertzen duten eta 16 urtetik gora duten norbanakoek Ahobizi edo Belarriprest gisa hartuko dute parte, jokabide bat edo bestea aukeratuz.\nAriguneez aritu zara. Zer dira zehazki gune horiek?\nEuskaraz aritzeko espazio lasai eta seguruak dira. Edozein enpresa, elkarte edo eragilek har dezake parte. Aurreko edizioan herrian 50 elkarte inguruk bat egin zuten. Aurten zenbaki horiek handitu nahi ditugu, eta euskaraz lasai aritzeko guneak izango dira. Arigune izateko kondizioa da bertako langile batek edo bertan jarduten duen pertsona batek euskaraz jakin edo euskaraz egitea, hau da, Ahobizi edo Belarriprest izatea, zu bertara sartzen zarenean haiekin euskarazko solasaldi bat izateko. Ariguneen helburua izango da entitate horien barruko harremanetan euskararen erabilera handitzea.\nNola doaz aurtengo edizioko prestaketak?\nMartxan gaude dagoeneko. Herri batzordea osatu dugu eta bilerekin hasi gara. Egitasmoaren aurkezpena duela hiru aste egin genuen Merkatuzarren, 60 pertsonarekin. Bertan Eriz magoa izan zen, eta Kike Amonarrizek Euskaraldiaren nondik-norakoak azaldu zizkigun. Herri batzorde indartsua dugu, eragile eta norbanako askoz osatutakoa, eta gogotsu gabiltza aurtengo edizioari ekiteko.\nZu izango zara Errenteria-Oreretako Euskaraldiko arduraduna. Zer da oreretarrengan bilatu nahi duzuna?\nOrereta udalerri handia izanda, aukera asko dituen herria dela badakigu. Arigune izateko toki eta elkargune ugari ditugu, eta Ariguneez gain, milaka pertsona daude euskaraz bizitzeko ahalegina egin nahi dutenak. Hori dela eta, nahi duguna da pertsona horiek guztiak bildu eta elkarrekin euskal komunitate indartsua sortu.\nEuskaraldiaren hirugarren ekitaldia da aurtengoa. Onarpena eta jarraipena lortu duen egitasmoa al da?\nLehen ediziotik bigarrenera izen emateak gutxitu ziren, etxean sartuta ginelako. Nahiz eta parte hartzea gutxitu, ikusi zen jendeak aktiboki gauzatzen zuela hamabost eguneko ariketa hori. Aurten izen emate prozesua ezberdina izango da, eta txapa berriak izango ditugu. Aurreko bi edizioetan izena eman zuten pertsonek zuzenean izango dute aukera izena berresteko. Asmoa da parte hartuko duen jendeari gauzak erraztea. Bi edizioen emaitzen ondoren ikusi da euskarak erabilera eta entzumen indize altuak lortu zituela, eta aztarna uzten duen ariketa bat dela. Jendeak gustura hartzen du parte.\nEuskaraldiak irauten duen denboran hizkuntzaren erabilera eta entzumen indizeak altuak direla aipatu duzu. Baina, nolakoa da egoera hamabost egun horietatik at? Erabilera datuak mantentzen dira, edo behera doaz?\nAurreko bi edizioetan emaitzak neurtu ziren konklusio eta ondorio batzuk ateratzeko. Ikusi genuen hamabost egun horietan euskararen erabilera asko igotzen dela. Txapen erabilerak jendea euskaraz gehiago aritzea dakar, gehiago ausartzen baikara, konpromisoz edo ariketan sinisten dugulako.\nHamabost egun horiek pasata erabilera jaisten da, baina beti lehen genituen datuen gainetik geratzen gara. Bi edizioetan, Euskaraldia hasi aurretiko indize altuagoak eta hobeak lortu ditugu, eta esan daiteke jendearengan aztarna geratzen dela.


UTOPIA vs ERREALITATEA - - Anboto.org\nAinhoa Urien Telletxe (Idazlea) 2020-02-21 08:40\nAmesgaiztoak, baina, amets egitera eraman nau. Etorkizun posible bat irudikatu dut, horrela suertatzea zaila izango den gertaeren multzo bat osatu: Eitzaga auzoko gertakariak Euskal Herria astindu du, eta pitzadurak eragin ditu egitura solidoetan. Informazio zehatz eta gardenak hasi dira iristen, bakoitzak bere gain hartu ditu ardura eta erantzukizunak; tantaka iristen dira dimisioak, eta epaiketa batek horrelako egoera batean lortu daitekeen justiziarik justuena lortzen du. Apurka bada ere, badoa herritarrok hain ozen eskatzen duguna betetzen: “Zaldibar argitu”.\nGero, ilunetik argira datoz gure eguneroko praktiken inguruko autokritikak: zenbat zabor sortzen dugu? Alferrikako zenbat hondakin? Horrela, gure azken urteetako jitea aldatzen hasten da: “janaria igo, zaborra jaitsi” dinamika albo batera uztea lortu dugu.\nDiotenez, utopiek bidean aurrera egiteko balio dute, eta horregatik beharrezkoa da halakoak sortzea. Horregatik egin dut amets amesgaiztoaren erdian. Hala ere, oraingoz, benetako lehentasunak ez dira bete, eta orainari eta errealitateari erreparatzea dagokigu: pertsona bi aurkitzeke daude eta Zaldibarrek ilunduta jarraitzen du. Jendarte baten historia sortzen eta kudeatzen duen zaborraren arabera kontatu daiteke, eta gureari, zati bati behinik behin, kiratsa dario.


Berdinketa hirukoitza Bigarren Mailako lidergoan - Euskal Saskibaloi Federazioa\nAlbisteak / Bigarren Liga Nazionala / Berdinketa hirukoitza Bigarren Mailako lidergoan\nBere 11. garaipen jarraiari esker, San Ignaciok harrapatu ditu Txintxu Gozotegia ISB eta Afilados Gasteiz Araba sailkapeneko lehen postuan. Lehen Mailan, La Salle Zurekin Bus eta Campus Prometeren arteko lehia darrai.\nMartxoak 1, igandean, hasi zen jardunaldia, Campus Prometeren garaipenarekin Lointek Gernikaren aurka (63-53). Emaitza honek lidergoa eman zien errioxarrei, baina La Salle Zurekin Busek kendu zien larunbatean, Easo San Martin Merkatuaren irabazi eta gero (51-45).\nRPK Araskik berriro hartu du abantaila hirugarren postuan. Asteburuko amaieran, gasteiztarrek Hondarribia Ikasbasket-i gailendu zioten, 80-73ko emaitzarekin, jardunaldiko MVP izan den Jennifer Celayetaren partida bikaina arren (31ko balorazioa).\nUniversidad Deusto Loiola Indautxu eta Megacalzado Ardoi izan dira jardunaldiko onuradun handiak. Bosgarren postura hurbildu dira bilbotarrak eta nafarroak, bere aurkarien porrotei esker. Indautxuko taldeak Aranguren Mutilbasket-i irabazi zion 46-38, Zizur Nagusiko jokalariek, berriz, azken segundura arte lan egin behar izan zuten Kandelazubietan (50-52).\nMaila bat beherago daude Fonseca Basket Navarra eta Bera Bera Bultz, zortzi garaipenekin. Beti aurretik izan zen Iruñako taldea Tabirako Baqueren aurkako lehian (66-61) , 17 puntuko aldearekin hirugarren laurdenaren amaieran. Eta donostiarrek ez zuten arazorik izan CB SanIgnacio Vitaldent-en aurka (65-52).\nBi ezustekin hasi zen asteburua: porrotak jaso zituzten bai Afilados Gasteiz Arabak bai Txintxu Gozotegia ISB-ak. Askartza Ikastetxean galdu egin zuten arabarrek, bizkaitarren bigarren zati onaren ondoren (60-50). Eta azpeitiarrek ezin izan zuten garaipena lortu Liceo Monjardin-en kantxan, nafarroak bigarren laurdenean ihes egin baitziren (41-35).\nSan Ignaciok aprobetxatu zituen emaitza hauek berdinketa hirukoitza eragiteko lidergoan.. 11. garaipen jarraian Miguel Perez-en neskentzat, Mazarredo Fisioterapia Unamunoren aurka (72-58), atsedenaldian 11 puntuko aldea lortu eta gero.\nIgoera Fasean egoteko borrokan, bilbotarrez gain, galdu zuten ere Mungiak eta Paz de Ziganda Ikastolak. Getxon, etxekoek partidari buelta eman zioten azken laurdenean, Bizkaiko derbian irabazteko (41-34). Eta Ibaiondon, luzapen baten ondoren, Inmobiliaria Dato40 Tojuk Nafarroako taldeari irabazi zion (69-68).\nEta asteburuko azken partiduan, denboraldiko bigarren garaipena eskuratu zuen azken postuan dagoen Bera Bera MRW Amarak. Aurkari zuzen bati den Fabiolas San Antoniori irabazi zioten donostiarrek, aberagea eskuratuz gain (72-48).\nMartxoaren 15ean osatuko da 18. jardunaldia, Paules Galtzagorri eta Maristas Auto Ireguaren aurkako lehiarekin.\n10 martxoa, 2020|Bigarren Liga Nazionala, Lehen Liga Nazionala, Nesken Bigarren Maila, Nesken Lehenengo Maila|


Nekazaritzaz, lurralde planifikazioaz... eta elikagaiez | Iritzia | Berria\nNoiz sortua: 2019-08-24 00:30:00\nNekazaritzaz, lurralde planifikazioaz... eta elikagaiez\nJoseba Arbaiza Alvarez - Lurralde antolamenduan aditua\nZer dago kontsumitzen ditugun elikagaien atzean? Nork eta non ekoizten ditu? Nola eta noiz? Non erosten ditugu? Zergatik? Zein da elikagai horiek ekoizten dituzten ustiategien tamaina eta lurra lantzeko sistema? Zer ari gara jaten?\nAsteroko erosketa eta eguneroko jatorduetako elikagaiez hitz egitean, ezinbestekoa da nekazaritzaz eta horrek lurralde antolamenduan izan duen eta duen trataeraz eta garrantzirik ezaz aritzea. Agian, hobe litzateke zuzenean esatea: lurraldearen planifikazioan nekazaritza, nekazaritza lurrak eta nekazariak ez dira ia kontuan hartu. Euskal Herrian azken hamarkadetan garatutako lurralde eredu desarrollista horren adibide garbia da, sistematikoki nekazaritza lurrak beste jarduera, azpiegitura edota uneko «lehentasunak» betetzeko erabili baitira. Herri eta eskualde guztietan gertatu da.\nAzken urte hauetan, ez dut izenik eman ohiko udako ikastaroetan. Udako ikastaro ofizialik ez baina makroekonomia, geopolitika eta, batez ere, eguneroko ekonomia errealaz inon baino gehiago ikasteko aukera izan dut, oinak lurrean. Ikastaro trinkoa izan dut aurten berriz; izan ere, hizketaldi eta elkarrizketa luzeak partekatzeko aukera eduki dut Lizarraldeko herri txiki bateko nekazari eta artzainekin. Txikitasunetik, begirada eta hausnarketa zorrotzak jaso ditut: oraina eta etorkizuna, bai nekazaritza eta bai landa eremuetako herrienak ere.\nMundu mailan elikagaien kontrola duten zenbait botere ekonomiko eta transnazionalek hartutako erabaki eta horiek guregan dituzten eraginez gain, tokiko produktuak merkaturatzeko gertuko zirkuituak, sasoiko produktuak, eskualdeko ekonomien beharra/garrantzia eta ekoizle/kontsumitzaileon erantzukizuna mahaigaineratu dira etengabe elkarrizketa horietan.\nNoski, tokiko esperientziak ezinbestekotzat jotzen dira, txikitasunean eta gertutasunean oinarritutakoak: landa garapen agentzia zein modu autogestionatuaz bideratutako produktore-kontsumitzaile harremanak (kontsumo taldeak, otzarak, trukeak, …), zenbait denda, astero zein tarteka izaten diren zuzeneko azokak, tokiko produktuak identifikatzeko zigiluak/markak... Bai, baina oraindik ere aski ez dela argi dago, «esperantzara kondenatuak».\nHori horrela eta analisi sakon bezain zorrotzak jaso eta gero, nekazariak burumakur ikusi izan ditut, beste behin, «etorkizun latza». Eta egoera honetan, gune urbanoetako hiritarron jarrera eta erantzukizunaz aritzea ezinbestekoa da; nola, bestela? Gure eskualdeko edota gertueneko nekazariek ekoitzitako elikagaien kontsumitzaile bihurtzea litzateke gakoa, sinplea ezta? Bada, ez omen. Landa eremu eta gune urbanoen arteko erlazioan, gertuko ekonomia eta fluxuak egonkortzean datza prozesua ere. Erreza bezain konplexua, «gure baitan daude biak». Eguneroko ekintza xumea baina eredu aldaketa ekar dezakeena.\nAuzoetako denda txikietan gertuko nekazarien produktuak izatea, kontsumitzaileon kooperatibak edota taldeak sortzea, zuzeneko merkatu egonkorrak sortzea... agian, Mercadonapolis ereduari alternatiba bat sortzeko bidea litzateke, zaila baina posiblea.\nNekazaritza lurralde planifikazioan\nEuskal Herriko gune urbanoek gero eta biztanle gehiago dituzte, eta proportzioan izango dituzte ere. Hiri eta landa eremuen arteko desoreka gero eta nabarmenagoa da. Horrekin batera, eskualde zein herri askotako oraina eta etorkizun hurbila bermatzea erreza ez dela ematen du.\nHerri txikietako etorkizuna lurrari atxiki behar da, lurralde antolamendua eskualdeko baliabideei egokitu behar den bezala. Nekazaritza eskualde bakoitzeko errealitate, baliabide eta aukeretan oinarritu beharko litzateke, esaterako, ur baliabideen araberako ekoizpenak. Horregatik, eskualdeetako antolamendurako plangintzetan bestelako tratamendua izan beharko luke lehen edo oinarrizko sektoreak.\nLurralde planifikazioan gutxitan babestu dira nekazaritza lurrak eta nekazaritza eremuak (lur emankorrak, adibidez) azpiegitura eta bestelako sektore bateko aurreikuspen edota proiektuen aurrean. Zenbait plangintzatan nekazaritza eremuak babesteko figurak agertu arren, gehienetan alde sinbolikoan gelditu dira, gehiegi garatu gabe. Ez zaio sekula lehentasunik eman elikagaiak ekoizten dituen sektoreari. Ez hori bakarrik, sektore honek populazioa herrietan mantentzen du, baso eta mendi eremuak kudeatzen ditu eta, nola ez, paisaiaren eragile, kudeatzaile eta babeslerik handiena da. Era berean, beste sektore ekonomikoen aurrean bigarren mailako (zerbait esatearren) trataera estrategikoa jaso du, turismo gidetan portada folklorikoak bete arren. Erakusleihorako bai, koloretako zelofana bai... lehentasunezko sektore ekonomikoa eta landa eremuetako herrien biziberritzearen oinarri... ez!\nAntolamendu planen barruan paisaiaren azterketa, zainketa eta planifikazioak gero eta nabarmenagoa suertatzen ari da. Horregatik, paisaian eragin nabarmena duten jarduerek ere bere garrantzia eta balorazioa beharko lukete.\nKontrapuntua, herriko bi gazte nekazaritzaz bizitzea erabaki dute. Landa eremuetako herriak, eta herri txikiak, bizirik mantentzeko oinarrizko baldintza. Lurra lantzeko ingurunearekiko errespetuzko sistema bereganatzea eta eskualdeko ekonomiak sortzen laguntzea dira nekazari gazte horiek dituzten erronkak. Ez dira beraienak bakarrik, asfaltoko hiritarrona ere badira.\nBeste sei positibo eta hiru hildako jakinarazi ditu Jaurlaritzak, baina agerraldiak «kontrolatuta» daude\nMurgak iragarri du neurriak areagotzea pentsatzen ari direla azken egunetan festa giroan ikusi diren jende pilaketak «mantendu eta orokortu» ezkero\nSantano: «Asteartean gertatutakoa salbuespenezko kasua izan da, eta, zoritxarrez, irudi mediatiko bilakatu da»\nEkainaren 30ean (asteartea) Irungo Legia kaleko hiru tabernetan gertatutakoaren gainean aritu berri da Jose Antonio Santano alkatea. Ehunka lagunek bete zuten kalea, inongo distantzia eta maskararik gabe, eta tokian bertan grabatutako bideo batek hautsak harrotu ditu.\nAltsasuko gazteetako hiru hirugarren gradura aldatuko dituzte bihar\nPreso independentista katalanei hirugarren gradua emango diete


Sorgintxulo auzoa | Arrieta | Sorgintxulo\nHarri gainean, harrizko muino batean egina egotearen arrazoia izan daiteke (H)Arrieta izena jartzearen arrazoia. Halaxe esan ere digu bertako alabak. Sorgintxulo etxetik gora, bostehun metrora, Hernanitik Donostiara doan zirkuituko errepide berriaren eskuin aldera eta Antziolatik Galarretara doanaren ezkerretara, bien erdibidean, herriari so, honen zelatari bailitzan. Agidanez, baserri hau beste etxerik ez zegoen inguruan eta horregatik jendeak “Arrietako zubia” deitzen zion, Hernani eta Urnietarako bidegurutzean eraiki zuten zubiari.\nBi isuriko etxe handi zabala da Arrieta baserria. Hegoaldera begira, bertatik zuten sarrera nagusia bi bizitzek. Goitik behera erdi-erditik erdibituriko etxea da, eta ohiko baserriak baino zertxobait garaiagoa. Metro asko ditu luzeran nahiz zabaleran eta egun ia desagerturiko harresia zuen etxea inguratuz.\nEkialdera dagoen etxebizitza erabat erre zen 1960. urtean, Urte Zaharretik Urte Berrirako gauean. Berria eraiki zuten, baina lehenagoa bezalakoxea jaso zuten Udalak hala aginduta, hau da, goitik behera erabat zurezkoa, kanpoko lau hormak izan ezik. Gaur egun, etxebizitzak egin dituzte baserrian bertako seme-alabentzat, alde batean zein bestean.\nZUBITUR ARRUABARRENA Familia\nPedro Arruabarrena eta Felipa Izagirre (100 urterekin hila) ziren nire berriemailearen aiton-amonak. Antza denez, Feliparen anaiarena zen baserria eta inguruko lur asko ere, eta aipatu anaia Ameriketara joan zenean, arreba txikiari utzi zion Arrieta. Senar-emazteok bi seme, Joxe Domingo (ezkonge) eta Frantzisko, eta alaba (txikitan hila) izan zituzten. Frantzisko Berastegiko Antonia Zabala gaztearekin ezkondu eta Joana (75 urte orain) eta Pedro (ezkonge) ekarri zituzten mundura.\nJoanak, Fermin Zubitur, “Artzabaleta, Zubieta auzoko azken baserrikoa” hartu zuen senartzat duela berrogeita hamar urte, San Martinetan hain zuzen, eta horixe ospatzekotan dira asteburu honetan osasunak orain arte bezala laguntzen badie. Bost seme-alaba izan: Narziso, Maria Luisa, Joan Mari, Tomas eta Arantza. Gazteena izan ezik guztiak Arrietan bizi dira eta dagoeneko zortzi biloba ere badituztela jakinarazi digu.\nHamaika gaitz, estualdi, eta kezka pasatutakoa dela esan dit nire berriemaileak. Aita gazterik galdu zuenez, sei urte zituenerako hasia zen amarekin Donostiara joan eta marmita txiki batean esnea hartu eta hartzaileei esnea partitzen, ama San Martin plazan barazkiak saltzen geratzen zen bitartean. Hala ibili zen ezkondu arte; orduan, senarrak Luzuriagan lana egiten eta bera haurdun gelditu zenez, utzi zion merkatura joateari.\nAma perlesiak jo eta handik dozena bat urtera hil zen 73 urte zituela. Bien bitartean, eta gorago aipatu bezala, suak hartu zuen baserria, gauean, denak lotan zirela eta ama zena konturatu omen. Behiak ez beste guztia galdu zuten. Joana bera haurdun, Buenos Aires auzora joan ziren senar-emazteak seme-alaba birekin, beste bi, koinata baten etxera eta behiak Joxe Enporruren etxean. Ondo gogoan du Tomas semeak, bi urte orduan, zer nolako negarrak egin zituen bularraldea txinpartaz erreta.\nTolosatik etorri omen Roke Izagirre Jauregi eta Paskuala Irura Berakoetxea aiton-amonak, eta beren hiru semeak, Joxe Mari (7 urte orduan), Pako eta Bitoriano (gerran hila), alaba, Jertrudis (gaztetxo zela hila), eta hauen aitona, gure solaskidearen birraitona. Joxe Mari Zegamako Joxepa Apaolaza Otaegirekin ezkondu eta Ramon, Mari Karmen, Gabriel eta Joantxo seme-alabak izan zituzten. Mari Karmen alaba ezkondu zen etxera, Joan Poza donostiarra senartzat hartuta, “ama emakumezko bakarra etxean ez gelditzearren, etxean aski lan izaten baitzen halako koadrilarekin” esan digu. Bi alaba izan dituzte, Lurdes eta Gema.\nEgun, baserriaren aldamenean eraikitako etxe berrian bizi dira hauek, eta ama, Joxepa, kontu hauek idazten ari naizen egun hauetako batean hil dela esan behar dut. Anaia gaztea, Joantxo geratu da baserrian bizitzen, Rosa Mari Basterra, Txile aldera joandako bizkaitar baten alabarekin ezkonduta.\nAita beti baserrian aritu zen lanean, baina 66 urterekin hil zen, eta anaia zaharrena, Ramon, kanpora ezkondutakoan utzi zioten baserrian lan egiteari. Bitartean, ordea, esnea eta baratza asko egiten zutela esan digu Mari Karmenek. Ama goizean Donostiako merkatura eta arratsaldean harako gauzak prestatzen, eta bere ardurapean otorduak, arropak, garbitasuna, eta etxe barruko gainerako lanak. “Arrietako iturrira” arropa garbitzera, etxera ura jarri aurretik; ur ona eta nahikoa nolanahi ere, eta gaur oraino bertatik hartzen dute.\nGaztetako garaiak gogora, dolarea bazuten Arrieta baserrian eta han eguna pasatzen omen ingurukoek artean Sorgintxulo taberna ez zenean. Janaririk ez zuten ematen, alabaina, batzuk etxera bazkaltzera eta beste batzuk etxetik ekarrita, bertan ematen zuten eguna kartetan, musean jolastuz eta sagardoa edanez.


Euskal enpresa bat luxuzko eskopeten merkatuan - SPRI\nEuskal enpresa bat luxuzko eskopeten merkatuan\nGarbi armategiak benetako artelanak diren errifleak fabrikatzen ditu Eibarren; 10.000 eta 30.000 euro bitarteko prezioa dute, eta mundu osoan saltzen dira\nGarbi enpresako arduradunak.\nEibarren bertan dago Eibarri ospea eman zioten azken armategietako bat. Garbi munduko eskopeta eta errifle fabrika onenetako bat da, 60ko hamarkadaren hasieran sortua bost artisauren eskutik; gaur egun, bezeroaren neurrira mimo handiz eginiko berrogeita hamar bat arma fabrikatzen ditu urtean. 50 baino ez, eta denak desberdinak eta pertsonalizatuak. Armen %80 nazioartera bidaltzen dira, alegia, Estatu Batuetara, Alemaniara, Belgikara, Suitzara eta Ingalaterrara, tradizio zinegetiko handiko herrialdeetara. Made in Basque Country irratsaioak enpresako arduradun Jon Barrenechea elkarrizketatu du, zeinak negozio berezi honen giltzarriak azaldu baititu. Ehunka urteko arte baten azken gotorlekua.\nZeintzuk ziren Armas Garbi fabrika sortu zuten bost artisauak?\nBat nire osaba Jesús, eta esango nuke beragatik nagoela ni gaur hemen. Abentura hartan abiatu ziren baita ere Jesús Guerenabarrena (baskularia), Juan Alday (grabatzailea), Ramón Churruca (muntatzailea) eta Domingo Iriondo (kulata-egilea). Beren abizenen inizialetatik sortu zuten enpresaren izena.\n80 eta 90eko hamarkadak urrezko urteak izan ziren Eibarren…\nOso onak, bai. Eibarko enpresak munduko fabrika onenekin lehiatzen ziren (Ingalaterran zeuden Purdey&Sons, Holland&Holland…), eta bertako enpresek (500 inguru) 450.000 arma fabrikatzen zituzten urtean. Sektorea aldatu egin da, orain askoz txikiagoa da, nitxokoa, eta 900 lagun inguru enplegatzen ditu Euskadin. Garai berrietara egokitu behar izan dugu, ez dugu izan beste erremediorik.\nZure kasuan Jon, zaila izan da belaunaldi aldaketa enpresan?\nNahiko zaila bai, ez dugu gezurrik esango. Baina fundatzaileen esperientzia oso ondo etorri zaigu, eskopeta finen sektorean beti lan egin izan baita planorik edo antzekorik gabe, eta ahoz ahokoak balio handia du…\nErrentagarria al da negozioa, urtean berrogeita hamar bat eskopeta bakarrik salduta?\nOrain arte bai. Kontuan izan behar da unitate bakoitzak lan-ordu mordoa eskatzen duela eta unitate guztiak eskuz egiten direla. Artisau-lan horrek emendatu egiten du eskopetaren balioa, eta unitate bakoitzak 10.000 eta 30.000 euro bitarteko prezioa izan dezake, modeloaren arabera.\nZuen eskopetak neurrira eginiko traje baten modukoak omen dira, eta inoiz ez dituzue bi arma berdin egiten, hau da, baten piezak ez lukete balioko beste modelo batentzat. Zein modelok harrotzen zaitu gehienik?\nEsango nuke Garbi Deluxe dela gure modelo onena, gure katalogoko izarra. Eskopeta paralelo esklusibo bat da, 12 kalibrekoa eta katu bakarrekoa, izan ere horrelakoak eskatzen dizkigute gure bezeroek. Uxatze teknika darabilten ehiztariak izan ohi dira, eta normalean ez dute eskopeta bakar bat eskatzen, baizik eta pare bat edo hiruzpalau eskopetako kutxatilak. Modelo horrek prestazio onenak dauzka: altzairu forjatuzko baskula, kromo-nikel altzairuzko kanoiak, intxaur zurezko kulata edota irekiera automatikoa, besteak beste.\nZergatik da hain garrantzitsua grabatze fasea?\nEstetika kontua da, bezeroaren marka edo sinadura, nolabait esateko. Grabatua nolakoa den, ordu gehiago edo gutxiago sartu behar dira; sinpleenek 25 bat ordu eskatzen dituzte, eta zerbait konplexuagoa eskatuz gero, 150 orduraino iritsi gaitezke. José Luis Manzano gure grabatzaile adituak erlojugile suitzar baten zehaztasunaz lan egiten du.\nEgia da 24 kilatezko urrezko hariak txertatzen dituzuela grabatuetan?\nEz da gehien gustatzen zaiguna, ezta gure ohiko bezeroek nahi izaten dutena, baina baditugu eskopetak urrez kargatzea atsegin duten bezero errusiarrak. Kulatan ere jartzen dira urrezko edo zilarrezko obaloak, eta inizialak edo familiaren armarria grabatzen dira gainean.\nZenbat denbora behar duzue eskopeta bat fabrikatzeko?\nEzin dut zehatz esan ez daudelako bi eskopeta berdin, baina gutxi gorabehera zortzi hilabete edo urtebete inguru behar izaten da. Eskopeta bakoitzak 106 pieza dauzka, eta mimo handiz zaindu behar dira guztiak.\nEta nork erosten ditu horrelako artelanak?\nAdin ertaineko gizonak izaten dira, eros-ahalmen handikoak. Diskrezio handia eskatzen duten pertsonak dira, eskopeta huts bat baino zerbait gehiago nahi dutenak.\nBelaunaldi erreleboa da zuen arriskurik handiena?\nBaliteke. Enpresari dagokionez, uste dugu luxuzko eskopeten merkatuak ibilbide luzea izango duela oraindik, zeren krisiak Espainiako salmentak murriztu baditu ere, Txina bezalako herrialdeak ez dira mehatxua gure sektorearentzat. Aldiz, jarraipen arazoak izan ditzakegu maila profesionalean. Ofizio oso zehatzak dira, artisauak, eta gutxienez hamar urteko espezializazioa behar izaten da gure kalitate estandarretara iristeko. Gaur egun oso zaila da langile profil hori aurkitzea.\nTeknologia 21 ekaina, 2021\nLaser4Surf, litiozko baterien karga eta gaitasuna handitzea helburu duen proiektua\nGaur egun, ion-litio baterietan zentratutako proiektu ugari daude, energia gehiago metatzen baitute...Leer más\nTeknologia 15 ekaina, 2021\nTeknologia 8 ekaina, 2021\nTeknologia 7 ekaina, 2021\nIndustria 4.0ri buruz hitz egiterakoan, teknologia berrien erabileraz harago, berrikuntza eta...Leer más


Lantegi Batuak-ek hondata abiarazi du, isilpeko dokumentazioa suntsitzeko ziurtagiridun zerbitzu berritzailea - Lantegi Batuak\nLantegi Batuak / Prentsa oharrak / Lantegi Batuak-ek hondata abiarazi du, isilpeko dokumentazioa suntsitzeko ziurtagiridun zerbitzu berritzailea\nLantegi Batuak-ek hondata abiarazi du, isilpeko dokumentazioa suntsitzeko ziurtagiridun zerbitzu berritzailea\nDatuen Babeserako Lege Organikoa, lehiakidetasun desleiala edo industriako espioitza bezalako egitateak zerbitzu espezializatu honen eskaera sorrarazi dute enpresa eta herri erakundeetan; izan ere, alor hori Euskal Herrian orain arte oso era urrian estali da.\nLantegi Batuak-ek garapenerako gaitasun handia duen jarduera honen aldeko apustua egin dute, pertsona urrituentzat lan aukerak sortzeko bide egokia delako.\n2007ko urriaren 25a– Lantegi Batuak Fundazioa Bizkaian pertsona urrituentzako lan aukerak sortzen diharduen irabazi asmorik gabeko fundazioa da eta isilpeko dokumentazioa suntsitzeko ziurtagiridun zerbitzu integrala abiarazi du, Hondata izenpean.\nDatuak Babesteko Lege Organikoa, lehiakidetasun desleiala edo industriako espioitza bezalako fenomenoekin batera, enpresa eta herri erakundeetan sortzen duten dokumentazio konfidentziala edota sentikorra efikaziaz eta era ziurrean ezabatzeari buruz kontzientziatze handiagoa sorrarazten ari da.\nHonako konponbidearekin, enpresei nahiz herri erakundeei neurriko zerbitzu profesionala eskaintzen zaie, honako hauek barne hartuz: dokumentazioa biltzea, segurtasun ontzikiak jasotzea zein jartzea, bai eta dokumentazioa garraiatzea, gordetzea eta ondoren ezabatzea ere, egiaztatutako prozesu batean eta kontrol zorrotzenaren menpean. Bezeroaren beharrizanen arabera, zerbitzua aldizkako edo jarraikakoa izan daiteke. Hondatak balio erantsi garbia dakar beste enpresa batzuen zerbitzu tradizionalarekin alderatuta; izan ere, beste horiek bilketa eta suntsipen masiboa baino ez dute eskaintzen.\nBestetik, Hondatak Lantegi Batuak-ek eskainitako beste zerbitzu batzuk osatzen ditu, hala nola, dokumentuak digitalizatzea, horrela ziklo osoa “giltza eskuan” moduan eskainiz: formato digitalera pasatzeko dokumentazioa paperean biltzetik, ziurtatutako ondorengo ezabaketa arte; beti ere, prozesuan goreneko kalitatea eta segurtasuna eskainiz.\nZerbitzu bi hauek abian jarri dira Lantegi Batuak Fundazioak sustatutako sozietate berri baten bitartez, KUDEAKETA ZERBITZUAK, SL hain zuzen ere. Horren ondorioz, 200.000 eurotik gorako inbertsioa egiteaz gain, pertsona urrituentzako 20 lanpostu sortu egin da.\nHondata proiektuaren merkatu zehatza beren jardueragatik isilpeko informazioa sortu dezaketen erakundeak, organismoak eta enpresak dira. Hori dela eta, euren dokumentuen tratamendu segurua eta egiaztatua jaso behar dute, ingurumenaren ikuspuntutik kudeaketa bidezko baten bermea gehitu behar zaielarik.\nGaur egun suntsitzen diren dokumentuen tipologiak honako alorrak barne hartzen ditu: dokumentazio administratiboa eta juridikoa, dokumentazio teknikoa, izapidetzak, argitalpenak eta sustapeneko materiala, dokumentazio sentikorra edo pertsonala, indarrean ez dauden artxibategi pasiboak edota historikoak, bestelako dokumentazioa, etab.\nUrtean zehar, HONDATAk 58,7 tona dokumentazio suntsitu ditu isilpean, formato desberdinetan (papera, plastikoa eta euskarri magnetikoak\nHondataren zerbitzuak 8 urratsetan:\n1) Zerbitzuaren analisia eta konfidentzialtasun kontratua sinatzea\n2) Ontzikiaren gordailua bezeroaren instalakuntzetan\n3) Ontzikiak biltzea eta ordeztea (edo birziklatu beharreko gordailuak biltzea)\n4) Lantegi Batuen instalakuntzetan suntsitzeko prozesua\n5) Sortutako hondakinen tratamendua-berziklatzea\n6) Suntsitutakoa eta birziklatutakoa egiaztatzea\n7) Intzidentziak kudeatzea\n8) Aplikazio osagarriak


'Heriotzaren ontziak' geraldia egin du Bilbon | Gizartea | Berria\nBahri Yanbu zamaontzia, Bilboko portuan sartzen, igandean. ARITZ LOIOLA / FOKU Tamaina handiagoan ikusi\nAEB Ameriketako Estatu Batuetatik Yemenerako bidean, Euskal Herrian geldialdia egin dute gerraren hornitzaileek. Saudi Arabiako Bahri Yanbu zamaontziak iragarri gabeko geraldi bat egin du egunotan Bilboko portuan, eta gerrarako materiala kargatu du, Espainiako militarren, suhiltzaileen eta segurtasun indarren zaintzapean. Amnesty International, Oxfam Intermon, KEM eta Ongi Etorri Errefuxiatuak elkarteek osatzen duten Gerra hemen hasten da batzordeak salatu duenez, «Yemengo gerran zibilak sarraskitzeko erabiliko diren armak, munizioak, ibilgailuak eta bestelako materialak» garraiatzen ditu ontzi horrek, AEBetatik Saudi Arabiara.\nBahri Yanbu igandean heldu zen Bilboko portura, baina astelehenean egin zituzten zamaketa lan gehienak. Bilboko portuko agintaritzak eta Espainiako Gobernuak ez dute informaziorik eman zamaontziaren kargari buruz, baina Bizkaiko Foru Aldundiak baieztatu du suhiltzaile talde batek zaindu zituela zamaketa lanak —munizioa, lehergailuak eta bestelako material arriskutsuak garraiatzen direnean soilik egiten dute lan hori suhiltzaileek—.\nAstelehenetik, talde antimilitaristak portuko ingurumarietan elkartu dira egunero, zamaontziarekin lotutako lanak bertatik bertara ikusi eta mugimendu ororen berri izateko. «Lehergailuz beteriko edukiontziez gainera, ibilgailuak ere ikusi ditugu ontzira sartzen», azaldu du Ina Robles suhiltzaile eta Gerra hemen hasten da taldeko kideak.\nEzinbestekotzat jo du zaintza lana, «industria opaku» horretan argi apur bat jartze aldera: «Sekretu ofizialen Espainiako legearen ondorioz, erakundeek ez dute informazioa emateko beharrik, baina auzi honek gizarte osoari eta giza eskubideei eragiten die, eta beharrezkoa da gertatzen ari dena ezagutzea. Bonbaz beteriko edukiontziak ari dira Santurtzi erditik pasatzen, eta ez dugu horren berri izateko eskubiderik?», galdetu du.\nHori dela eta, Araba, Bizkai eta Gipuzkoako erakundeei egotzi die «gerrarekiko konplizitatez» jardutea: «Armagintza industria indartsua dago hemen, eta bonbardaketak egiten dituzten hegazkinetako teknologiak ere eusko labela darama». Hala ere, egunotan Bahri Yanbu zamaontzian sartutako armak eta lehergailuak ez dira Euskal Herrian fabrikatutakoak, Valentzian (Herrialde Katalanak) eta Burgosen (Espainia) eginikoak eta Bilboko portura propio eramandakoak baizik. Horrek, baina, ez du zuritzen Euskal Herriko erakundeen ardura, suhiltzailearen ustez: «Bonbak hemen egindakoak izan ala ez, argi dago Bilbotik ari direla material hori guztia esportatzen, eta Yemengo gerran erabiliko dutela; hortaz, Euskadiko instituzioak ere konplize dira».\nRobles 2017. urtean egin zen ezagun: Saudi Arabiara zihoan beste itsasontzi bat lehergailuz zamatzeko lanetan laguntzeko aginduari uko egin zion, eta espedientea ireki zion Bizkaiko Foru Aldundiak horregatik. «Zortea izan nuen; espediente horrek ez zuen aurrera egin, eta ez zidaten zigorrik jarri, baina gainerako suhiltzaileentzako abisua ere izan zen: agindutakoa betetzen ez baduzue, zuen lanpostua kolokan egongo da».\nBonbak munduan zehar\nAmnesty Internationalek bildutako datuen arabera, 2015ean Yemengo gerra hasi zenetik, Bahri Yanbu zamaontziak 330 milioi euroren balioa duen material militarra garraiatu du AEBetatik Saudi Arabiara egindako hamar bidaiatan. Heriotzaren zamaontzia ezizenez ezaguna da jada.\n«2019an eginiko protestei esker, Yemenera bidaltzekoak ziren arma eta lehergailu batzuen garraioa gelditzea lortu genuen. Hala ere, aireontzi militarren piezak eta beste arma batzuk kargatu zituzten berdin-berdin, dozenaka milioi dolarren balioa zutenak. Gerra krimenak eta giza eskubideen urraketa larriak egiteko erabiltzen diren armen transferentziak geldiarazteko betebeharra dute estatuek, baina etengabe urratzen dute betebehar hori», adierazi du Patrick Wilcken Amnesty Internationaleko ordezkariak.\nAzken hilabetean, AEBetan eta Kanadan zehar ibili da Saudi Arabiako zamaontzia. Igandean, berriz, Bremerhavenen gelditu zen (Alemania); Tilbury Docks aldera egin zuen gero (Erresuma Batua); eta Cherbourgen (Frantzia) geldialdia egin zuen, Bilbora iritsi aitzin. Euskal Herria atzean utzita, Genovara (Italia) joatekoa da, Saudi Arabiara itzuli baino lehen.


Zubietako erraustegia geratzeko giza kate mugikorra deitu dute iganderako Kontxan - Zubieta - Noaua.eus\nZubietako erraustegia geratzeko giza kate mugikorra deitu dute iganderako Kontxan\nNoaua Aldizkaria 2020-09-09 13:40\nErraustegiaren Aurkako Mugimenduak, eragile anitzekin deitu dute urtero Kontxako Banderaren bigarren jardunaldian antolatu izan duen mobilizazioa. Aurten ordea, bizi dugun osasun krisialdira egokituta; igande goizeko 11:00etara aurreratu dute hitzordua Alderdi Ederren. Giza katea mugikorra izango da, hondartzan geldialdirik egin gabe. Probaldi epean den Zubietako erraustegia laster behin betiko martxan jarri asmo dutela ohartarazi dute deitzaileek, mobilizazioa aurkezteko asteazken goiz honetan Donostian egin duten agerraldian. "Zoritxarrez laster frogatu ahal izango da askotan salatu ditugun pozoinak inguruan zabaltzen ari direla". Egoera honetan, denon ahaleginarekin erraustegia gelditzera deitu dute.\nAurten ere Kontxako Banderaren bigarren jardunaldia, urte luzez gertatu bezala, mobilizazio eguna izango da Donostian. Herrian hainbat tokitan dauden kartelak ikusi badituzue jakinaren gainean izango zarete; Erraustegiaren Aurkako Mugimenduak eragile anitzekin batera, Zubietako erraustegia geratzeko giza katea deitu dute igandean (irailak 13) Donostian, "errausketarik ez! Donostia zaborretan itota" aldarripean.\nBizi dugun osasun krisialdia tarteko, aurreko urteetan baino ordu erdi lehenago, goizeko 11:00etan Alderdi Ederretik, parte hartzaileen arteko segurtasun distantzia bermatuta eta bidean gelditu gabe. Aurtengo giza katea mugikorra izango da hasieratik amaierara, Kontxako hondartzan geldialdirik egin gabe.\nEHBildu, Equo, Ezker Anitza, Alternatiba, ELA, LAB, Eguzki eta Ekologistak Martxan eragileek bat egin dute igandeko mobilizazioarekin. Antolatzaileek asteazken honetan egin dute mobilizazioaren nondik norakoak aurkezteko agerraldia, giza katea egingo den eremu berean, Donostiako Kontxan. Segidan duzue osorik, plazaratu duten adierazpena:\nDENON AHALEGINEZ ERRAUSTEGIA GELDITU\n2020ko irailera heldu gara, Donostiako erraustegia eraikita dago, azken hilabeteetan frogak egiten (zaborra erretzen) ari dira eta epe laburrean behin betiko martxan jarri asmo dute urte askotan instalazio hau bultzatu duten talde politiko (PNV, PSE), Foru Aldundi, GHK eta enpresek (Urbaser, Murias, LKS, Altuna y Uria...). Bere tximiniei kea darie hilabete hauetan eta zoritxarrez laster frogatu ahal izango da askotan salatu ditugun pozoinak inguruan zabaltzen ari direla.\nBitartean baita ere urte askotan errausketaren aurka eta hondakinen kudeaketa arrazional baten alde ari garenok borrokan jarraitzen eta jarraituko dugu, askotan esan bezala badagoelako errausketa baino osasuntsuagoa, ekologikoagoa eta merkeagoa den alternatiba.\nAlternatiba hau Gipuzkoako herri gehienetan martxan jarri da eta honen ondorioz 2009-2019 tartean hiri hondakinetako errefus kopurua 100.000 tona/urteko murriztu da (238.000 tona 2009an, 138.000 tona 2019an), hau da %42 gutxiago. Herri hauetan %60a eta %85a bitartean gaika biltzen ari dira, eta askotan biztanleko urtean 100kg errefus baino gutxiago sortzen dute. Pauso garrantzitsuak eman dituzte baina hobetzen jarraitu behar dute.\nBeste alde batetik badira Gipuzkoan herri gutxi batzuk, baina biztanle asko dutenak, azken urteetan ezer gutxi edo ezer egin ez dutenak hondakinen gaikako bilketa hobetze aldera. Irun, Hondarribia, Lasarte, Elgoibar... eta guztien buru Donostia. Herri hauetan %40a eta %50a artean biltzen dute gaika eta 200 kg baino errefus gehiago sortzen dute biztanleko urtean. Herri hauek Gipuzkoako biztanleen erdia dira eta errefusaren hiru laurdenak baino gehiago sortzen dute. Premiazkoa da herri hauetako Udalek bilketa sistemaren aldaketa egitea eta eraginkorra den modua ezartzea.\nDonostiaren kasua benetan esanguratsua da: 2019an biztanleko 288kg errefus sortu dira, Gipuzkoako kantitaterik handiena eta azken bost urteetan ez da inolako hobekuntzarik egon. Donostiak bakarrik 2019an 53.000 tona errefus sortu ditu, erraustegiaren labe batek erre dezakeenaren erdia baino gehiago; Donostia da erraustegiaren erregai-hornitzaile nagusia. Eta Udalak ez du inolako asmorik egoera hau aldatzeko; ez zaio axola Gipuzkoako zabor txapeldun izatea; ez zaio axola 2020rako Europak agindutako %50eko gaikako bilketatik 8 puntu beherago egotea; ez zaio axola edukiontzi grisera doanaren hiru laurden birziklagarri izatea; ez zaio axola Donostian biltzen den materia organiko kantitatea Gipuzkoako bataz bestekoaren erdia baino gutxiago izatea.\nEgoera honen aurrean, Errausketaren Aurkako Mugimenduak dei egiten du irailaren 13an goizeko 11:00etan Alderdi Ederren (Donostiako udaletxe aurrean) hasiko den giza katean parte hartzera. Aurreko urteetan ez bezala, oraingoan giza katea hondartzatik Perlaraino joango da eta pasealekutik abiatu den lekura itzuliko da, bidean geldialdirik egin gabe eta pertsonen arteko segurtasun tartea mantenduz.\nGoia, Ramos entzun: birziklapena bai, errausketarik ez. Zuen negozioak ingurumena eta osasuna kaltetzen du. Zuen zaborrak planeta hondatzen du.\nErrausketaren Aurkako Mugimendua, EHBildu, Equo, Ezker Anitza, Alternatiba, ELA, LAB, Eguzki, Ekologistak Martxan.